text:
Men so frættist, at báturin var funnin við kjølinum upp.
Í røðu síni alla Halganadag, minntist Markus Í Norðnástovu á, tá tey í Mikladali sóu skip koma sleipandi eftir sjónum undir bakkanum í Mikladali við Dortheu við kjølinum upp. Røðan hjá Markusi, sum hann helt við minnisvarðan á Syðradali er her:
Allahalgannahald á Syðradali 01-11-2019.
Góðu áhoyrarar!
Tað er í stórari eyðmýkt og ótta, at eg í dag skal royna at siga nøkur orð, til minnis um tey sjólátnu. Tað er soleiðis, at áðrenn minnisvarðin á Syðradali bleiv avdúkaður í 2000, og Allahalgannahald bleiv regluligt her á hvørjum ári, hevði eg bara eina ferð verið til minningarhald teirra sjólátnu, og tað var við gamla Kirkjugarð í Klaksvík í 1999. Síðani havi eg verið til haldið her við minnisvarðan á hvørjum ári um eg ikki havi verið til skips – haldi, at bara 2 ár eru gloppin upp ímillum.
Tað er nakað heilt serligt at koma heim her, steðga á og minnast tey, sum farin eru á sjónum. Tað er soleiðis, at hendan langa smala oyggin er so tætt knýtt at havinum, so um tú ikki er sjófólk, men hevur valt at búgva her í oynni, ja serliga í Mikladali og á Trøllanesi, ja so var tú bundin av veðri og vindi í smáum bátum. Tað var heldur ikki vandaleyst, at fáa fólk og farm í land, í góðum sum ringum líkindum – og ikki at tala um tá farast skuldi á flot, í grind og til útróðrar. Tað var jú neyðugt fyri at fáa til lívsins uppihald. Ofta kundu vera góð líkindi tá farið var, og illa lendandi tá ein kom aftur á støð. Áðrenn ravmagn kom til bygdar í 1967 kundi tað vera sera trupult og óheppið at koma undir myrkur, bæði til lands og til vatns.
Áðrenn tunlarnir komu í 1980, var ein rættiliga bundin av fjøruni. Tað vísti seg at hendi okkurt, onkur kom til skaða ella var blivin alvorliga sjúkur, og noyddist sjóvegis inn til læknahond, ja so var ofta brim og helst myrkt, so gott skil mátti brúkast, tó at nógv var lagt fyri. Gud havi lov, ja so spældi sum oftast sera væl av í slíkum umstøðum, ella tá menn blivu tiknir út av brimi ella bátur við brúðargestum holvdist. Og so feska dømið í mínari tíð, tá Polaris fekk fanglínuna á lítlabáti um skrúvuna; báturin holvdist og brotnaði við fleiri fólkum í. Tað eydnaðist tó øllum at koma umborð aftur, á undursaman hátt, og bátur bleiv drigin og flotaður, fekk fólkið og helt Polaris frá at fara á land. Hetta bleiv alt søga tá tunlarnir komu. Nú kundi farast heim í gjøgnum tunlarnar til nógv kyrrari lendingarnar á Húsum og Syðradali. Eg var 5 ár tá ravmagn kom til bygdar og 18 ár tá tunlarnir komu, so nú bleiv ein ikki bundin av brimi meiri. Hetta var so eitt sindur um umstøðurnar míni fyrstu ár.
Til eitt av fyrstu minningarhaldunum, sum eg var til her heimi á Syðradali, tosaði Jákup Eli Østerø. Hann nevndi millum annað hettar, at hann var smádrongur tá Kallur gekk burtur, og um tað stóra vónloysið, sum valdaði í bygdini, hesar feigar dagar, tá bygdin misti 3 menn í bestu árum. Eg føldi hvussu hárini reistust í nakkanum hjá mær, og eg fekk hesa ófrætta kensluna, sum eg hevði hina ferð, fyri mongum árum síðani, og tað leiddi til vanlukkuna við Dortheu, sum gekk burtur norðanfyri, tá eg var lítil smádrongur. Vit lurtaðu yvir radio og sóu skip og bátar fara norður gjøgnum fjørðin at leita. Brøðurnir, Esmar og Louis úr Útistovu í Vági í Klaksvík, vóru út at rógva. Teir vóru seinast sæddir við gylt av fongi nakað uttarliga á siglandi inneftir, og so visti ongin meiri um teir, men so frættist, at báturin var funnin við kjølinum upp. Báturin var frambygdur og menn høvdu eina vón um, at báðir vóru í húsinum, tí aðrir vistu at siga frá, at teir vóru á veg til hús, so teir gjørdu av at sleipa hann inn á Klaksvík fyrst, við kjølinum upp. Tá vit mettu at teir áttu at koma í Kalsoyarfjørð, fóru vit 6 í húsinum oman á Norðnábakka at hyggja. Tá vit høvdu hugt norð við bakkanum eina løtu, komu teir undan Strandmannakletti, nær landi, sleipandi við bátinum. Minnist, at tað var myrkt, og veit ikki hvussu nógv skip fylgdust við verjuskipinum. Minnist bara, at Borgarin, sum Innistovumenninir áttu saman við øðrum, var har. Tað var jú tætt samband ímillum Innistovu og Útistovu í Vági, og fyri so vítt eisini tey á Flóttinum, har mamma mín var ættað. So hon kendi hesar menn rættiliga væl, var jú uppvaksin har í grannalagnum saman við teimum. Av tí sama skakaði hettar hana sera nógv og smittaði yvir á okkum, sum vit stóðu og hugdu at hesum syrgiliga fylgi, við eini vón um at teir vóru á lívi í húsinum, og í ringasta føri vóru har, og bønir til Harran stigu upp úr hjørtum okkara fyri, at so mátti vera. Men nakrar tímar seinni frættu vit, at so var ikki. Húsið var tómt, og sorgin legðist yvir býin, ja allar Norðoyggjar. Hetta gylta, fongríka havið, sum gav og gevur okkum so nógv, hevði aftur tikið, sum so mangan fyrr. Hesa ferð tveir menn í bestu árum, og eftir sótu konir og børn í størstu sorg. Hetta fylti nógv í unga sinni mínum, og tankarnir leitaðu til tey, sum mist høvdu og sótu í stórari sorg, og leiddi til orðatakið, at "ongin veit á morgni at siga, hvar hann á kvøldi gistir". Eg var ikki meiri enn reiðiliga føddur tá Kallur fór, og fleiri her í oynni blivu faðir- og móðurleys, og konur og gentur mistu sínar, men tað líka sum kyknaði uppaftur, at nú hevði havið aftur tikið. Hesa ferð á Borðoynni, og hvønn allahalgannadag, sum vit standa her við minnisvarðan, hugsi eg um hesar báðar hendingarnar. Ta fyrru, tí hon er mær fortald, og seinnu, tí eg upplivdi hana. Má Harrin goyma teir, ið fórust, væl hjá sær.
Tað hevur allar tíðir verið lívsneyðugt hjá føroyinginum at troytt sjógvin, tí øll kundu jú ikki liva av tí, ið jørðin gav. Tey fyrstu nógvu árini var tað útróður summar og vetur. Við 6 og 8 mannaførum í nógvum av bygdunum, var langt sjógvað, so kanska vóru 4 og 5 mannafør meiri brúkt, men um veturin hava teir helst brúkt 8 mannaførini meiri. Tó her hjá okkum vóru tad 5-6 og 7 mannafør, sum vórðu mest brúkt. Tað hendi mangan, at bátar ikki bóru boð í bý. Tað var ikki tí, at tað ikki vóru skilamenn, men veðurforsøgnir vóru ongar. Teir kundu lesa barometrið av, og so meta um hvussu litur og rák á luftini uppførdu seg. Sjóvarfall dugdi hvør bátsformaður til lítar, og tað lósu teir av og handlaðu har í frá.
Her eru tó fleiri sólskinssøgur, bæði í nýggjari og gamlari tíð, um bátar, sum saknaðust, og øll vón var úti um at síggja teir aftur, men so høvdu teir sett upp í onkrari bygd í Eysturoynni og komu so rógvandi til bygdar fleiri dagar seinni, tí teir fingu ikki boðað frá sær. Havi frá barni av hoyrt eina slíka. Tað hevur nokk verið umleið 1850, ein Mikladalsbátur kom ikki aftur av útróðri, tað vóru ring líkindi, men tó lendandi í Mikladali, so helst hevur hann verið landsynningur í ættini. Men her kom oyngin bátur. Tað gekk ov long tíð og onki frættist. Øll vón var úti og fólk syrgdu og grótu. Tað vóru fleiri Norðnástovu menn við, so her var ringur standur, men Karin í Norðnástovu, langomma, skuldi sissa tey og segði: "Nei onki eru teir burturgingnir, teir sita sikkurt heitt og fjálgt við Gjógv og eta ræst kjøt og súpan." Og so var, og stór var gleðin, tá teir komu aftur til bygdar einar 2 dagar seinni, og kundu fortelja, at teir høvdu sett upp við Gjógv.
Tað segðist um langommu, sum var ein gudrøkin kvinna, at tá Hanus, sonur hennara, datt oman í Kunskorðum 12 ára gamal, mátti hon tala kraftiga til langabba, sum var um at missa mótið, at hatta mátti hann taka við, tí tað var teim til besta, tí Harrin tók ikki feil í vísa ráði sínum.
So kom slupptíðin. Menn fóru til skips um várið, og komu so aftur av síðsta túrinum tíðliga um heystið. Kona og børn tóku sær av øllum heimaarbeiði, so sum torvskurð, eplavelting og hoygging, meðan skipsmenninir tóku heystið upp, tá teir komu heim. Róðu so út um veturin, tá ið líkindi vóru, men á eystur- og suðurlandinum var ikki vandaleyst, og ikki at tala um í Grønlandi. Sluppirnar vóru smáar og veikar, og vit mistu nógv fólk. Og so ikki at gloyma bæði kríggini. Í seinna krígnum bleiv fiskur keyptur í Íslandi, og so seldur í Onglandi. Tá vóru nógvir pengar at vinna, men við lívinum sum pant, men tað var alneyðugt fyri land og fólk. Fáir menn vóru við, tí tað varð ikki fiskað, men keypt, so tú kundi gott fáa eina góða árs forkenastu fyri fáar túrar. Onkur, sum vanliga arbeiddi heima, fekk møguleikan at gera ein til tveir túrar, og kundi soleiðis vinna góða eyka inntøku húsi sínum at gagni, men tað var við bivandi hjarta, at farið varð, tí vandarnir lúrdu alla tíðina. Vóru tað ikki bumbuflúgvarar í luftini, ja so vóru tað minur á sjónum, og fleiri vóru teir, sum fingu váta grøv, so prísurin var høgur fyri at yvirliva, hugsi, at tað var mangan líka hart hjá teimum, sum heima sótu og longdust og bíðaðu. Mundu teir fara at gera ein góðan túr, og mundu teir fara at koma aftur í øllum góðum, livi umstøðurnar vóru jú vánaligar umborð, bæði við kosti og hetta at menn svóvu uppi í rúgvu, frammi í lugarinum og afturi í kahúttini. Lítlir og ongir møguleikar at vaska og turka klæði, og vóru tí ofta illa stjølaðir. Var skjótt at umfarssjúkur og lungnabruni gjørdi næstan av við menn á slíkum túrum, men hettar er tíbetur nógv broytt til tað betra hesi síðstu 60- 70 árini. Skipini blíva betur og betur, og møguleikarnir at samskifta størri og størri. Tey heima hava dagligt samband við okkum yvir alnótina, tey kunnu eisini fara inn á ymiskar heimasíður og síggja hvar vit eru beint nú. Vit fáa jú eisini neyvt at vita hvussu veðrið verður, og nær tað brestur á. Ja, bæði tey, sum heima eru, og teir umborð kunnu yvir snild telefonina fylgja veðrinum neyvt, so alt er einklari og betur. Og tó, vandarnir lúra kortini, og fólk fer á sjógvi og landi av vanlukku og sjúku kortini. Vit vita jú at her niðri skulu vit jú ikki verða allar ævir, og hetta leiðir okkum til at hetta foldarlív er stokkut, og einaferð skulu vit út úr hesum heimi, og hvar skulu vit verða í ævinleikanum??
Jú, Harrin sum skapti alt, himmal, hav, sól, regn, stjørnur, mána og okkum menniskju hevur eitt tilboð til okkum, hvar Hann sigur: "Kalla á Meg, tann dag tú ert í neyð – Eg skal bjarga tær, og tú skal prísa mær." Hetta tilboð er jú galdandi enn í dag, Hann sendi jú son sín Harran Jesus her niður á jørðina, fyri at doyggja fyri okkum á krossinum og vinna okkum eina æviga frelsu. Ja, størri enn tað, Hann reis uppaftur triðja dagin og vísti seg fyri sínum í 40 dagar, og setti teimum so stevni, og fortaldi teimum hvat henda skuldi, nú ið Hann skuldi fara aftur til Himmals at gera teimum – okkum ein stað til reiðar. Og í tí Hann signaði teir bleiv Hann tikin upp í dýrdina, og sum teir soleiðis stara upp ímóti himli, nú Hann fer longur og longur upp, og eitt skýggj kemur fyri, so teir sóu Hann ikki meiri, standa tveir menn hjá teimum í hvítum klæðum og siga: "Tit menn úr Galilea! Hví standa tit og hyggja upp móti himli? Hesin Jesus, sum er tikin upp til Himmals frá tykkum, skal koma aftur, á sama hátt sum tit sóu Hann fara til Himmals." Og eg eri sera glaður fyri at hetta er fortalt okkum heilt upp til okkara dagar, og vit kunnu vera við, um vit ogna okkum hesa ævigu frelsu, sum Jesus forkláraði fyri Nikodemusi á sinni, sum vit kenna so væl í Jóhannes 3.16: "Tí so elskaði Gud Heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív."
Eg eri glaður um, at hetta gekk upp fyri mær sum ein 13 ára gamal drongur norðuri í Mikladali, tá eg sá Jesus á krossinum, bløðandi og doyggjandi í mín stað, og Hann frelsti meg. Tað vóru ikki naglarnir, sum hildu honum til krossin hin dagin, men kærleiki hansara til mín og til okkara, ja alla mannaættina, sum gjørdi at hann bleiv hangandi.
Í Hebrearabrævinum 11.1-3 lesa vit: "Trúgv er full vissa um tað, sum vónað verður, sannføring um tað, sum ikki sæst. Fyri hana var tað jú, hini gomlu fingu góðan vitnisburð. Við trúgv fata vit, at heimurin er skaptur við orði Guds, so tað ikki er av hinum sjónliga, tað, sum sæst, er vorðið til."
Til seinast fari eg at sitera sangin nr. 578 (Nú síðan Jesus loysti meg) í Nýggju Songbók Guds Fólks, og síðani niðurløgini í sangunum nr. 330 og 490 í tí reyðu (Heimamissíóns sangbókini)...(siteri).
Takk fyri.


c: text/html

text:
Samrøða: Dánjal Pauli í Búðini, verkætlanar-leiðari hjá Articon, um nýggja Hvalbiartunnilin
- Ljóðbrot úr sendingini "NOVA"
NOVA er hvønn mánadag klokkan 13:00, endursent týsdag klokkan 07:30.
Finn Thomsen og Birgir Waag Høgnesen leggja til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
NOVA úr Suðuroynni (42) - 25. mai 2020
Vespureiðrið (135) - 25. mai 2020
Bilaleigufelag mist nógv undir koronakreppuni
Petur Hans Dahl, veðurfrøðingur: Veðurvánir fyri hesa vikuna (viku 22)
Samrøða við Hanus Kjølbro - Tekur 1 ár at gerast skipsatstøðari á Sjónámi
Søguligt herskip funnið á 4 kilometra dýpi
Søgan um festið í Oyndarfirði
Framleiðir seingjarkistur til koronadeyð
The Land of Maybe – No More
Koronasmittan komin umborð á skip hjá Maersk
Teir selja land og seg sjálvar
Tíðindi á R7 klokkan 20:00
Skráin hjá IKTUS, sunnudag 24. mai 2020
Ókeypis webinar við Bárði Persson: “Trín fram, so tað stendur eftir”
Orkuprát um sjóvarfallsorku
Djórini skulu hava tað gott
Farmaskip úr Polen álopið í Guineaflógvanum
Fleiri hava fingið arbeiði í Nuuk undir koronakreppuni
Brasilski forsetin noktar at taka ábyrgd
Twitter setir merki á boð frá Donald Trump
Bátabrýrnar frá 1973 hava tænt fyri seg
Landsstýrismaðurin sett nýtt Fólkaheilsuráð
Starvsfólk hjá Tvøroyrar kommunu heiðrað
Navnakappingin er liður í ætlanini at sameina tey trý sjúkrahúsini
Samband
Postboks 226
FO-600 Saltangará

robotstxt: allowed

filter: keep


text:
Kristiliga Tíðindasendingin við Poul Jóhan Djurhuus (95) - 29. apríl 2020
Vit hoyra um:
-
Koronaavlýsingar
-
Logos Hope
-
Teen-Street
-
Avlýsing av evangeliseringsferð
-
Ferð til Svøríkis avlýst
-
50 ár síðani
-
Bíbliu- og Tónleikaferð
Kristiliga tíðindasendingin er seinasta mikudag í hvørjum mánað beint aftaná vanligu tíðindasendingunum hjá R7 klokkan 12:00, 16:00 og 20:00.
Sendingin verður eisini endursend ígjøgnum tí vikuna. Hóskvøldið kl.22:00, náttina til fríggjadag kl.02:00 og fríggjamorgun kl.09:45.
Poul Jóhan Djurhuus leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
NOVA úr Suðuroynni (42) - 25. mai 2020
Vespureiðrið (135) - 25. mai 2020
Bilaleigufelag mist nógv undir koronakreppuni
Petur Hans Dahl, veðurfrøðingur: Veðurvánir fyri hesa vikuna (viku 22)
Samrøða við Hanus Kjølbro - Tekur 1 ár at gerast skipsatstøðari á Sjónámi
Søguligt herskip funnið á 4 kilometra dýpi
Søgan um festið í Oyndarfirði
Framleiðir seingjarkistur til koronadeyð
The Land of Maybe – No More
Koronasmittan komin umborð á skip hjá Maersk
Teir selja land og seg sjálvar
Skráin hjá IKTUS, sunnudag 24. mai 2020
Tíðindi á R7 klokkan 20:00
Ókeypis webinar við Bárði Persson: “Trín fram, so tað stendur eftir”
Orkuprát um sjóvarfallsorku
Djórini skulu hava tað gott
Farmaskip úr Polen álopið í Guineaflógvanum
Fleiri hava fingið arbeiði í Nuuk undir koronakreppuni
Brasilski forsetin noktar at taka ábyrgd
Twitter setir merki á boð frá Donald Trump
Bátabrýrnar frá 1973 hava tænt fyri seg
Landsstýrismaðurin sett nýtt Fólkaheilsuráð
Starvsfólk hjá Tvøroyrar kommunu heiðrað
Navnakappingin er liður í ætlanini at sameina tey trý sjúkrahúsini
Samband
Postboks 226
FO-600 Saltangará


text:
Leygardagin spældi dreymaliðið so retur dystin ímóti HB í Runavík. Útgangstøðið til dystin var rímuliga gott, av tí at NSÍ vann 2-1 á HB í Gundadali.
Men dreymaliðið vísti veruliga klassa hendan dagin, og hølvaði eitt ungt og gott HB lið av 6-1. Av byrja við í dystinum var rímuliga javnt, men tá áleið 15 minuttir vóru leiktir legði Dánial Hansen NSÍ á odda 1-0. Eitt sindur seinni økti Sonni L. Petersen til 2-0, og áðrenn farið var til hálvleik hevði Eystein Skipanes skora til 3-0. Hettar var eisini fult uppiborið.
Í seinna hálvleiki royndi HB at seta ferðina upp, og høvdu vit spælt ca 10 min, tá HB fekk sítt mál, og minkaðu munin til 3-1. Aftaná royndi HB so at trýsta eitt sindur, men tað gekk ikki meira enn 5 minuttir, so var alt avgjørt, tá Dánial Hansen skoraði til 4-1 til NSÍ.
Síðani gjørdi NSÍ nakrar útskiftingar, og eingin annar enn Jonhard Hansen kom inn í álopið at spæla. Jonhard er mest kendur fyri at vera málmaður, men hann setti sín dám á dystin, við at skora 2 tey næstu málini, og harvið vann dreymaliðið hjá NSÍ í 3. deild trygt 6-1 á HB.
Aftaná dystin var einki at ivast í, hvør skuldi veljast til dagsins mann, og talan var sjálvandi um Jonhard Hansen.
Næsti dystur hjá 3. deild verður nokk um vikuskiftið, tá NSÍ skal spæla semi-finaluna ímóti B36 ella Skála.
Teir, sum mannaðu liði hendan dagin, vóru:
Karstin Joensen, John Andersen, Viggo Johannesen, Arnfinn Langaard, Ásfinnur Sigvardsen, Jákup Martin Jacobsen, Eyðstein Skipanes, Sjúrður Jacobsen, Høgni Kastalag, Dánial Hansen, Sonni Petersen, Eddie Mikkelsen, Beinir Højgaard, Kenneth Johannesen, og dagsins maður Jonhard Hansen.
Frásøgn: Dánial Hansen


text:
25. september
25. september er dagur 268 í árinum í gregorianska kalendaranum (dagur 269 um skotár er). 97 dagar eru eftir av árinum.
Hendingar[rætta | rætta wikitekst]
- 1066 - Stríðið við Stamford Bridge endar víkingatíðina.
- 1513 - Spanski rannsóknarfararin Vasco Núñez de Balboa kemur til Kyrrahavið.
- 1925 - Føroyski Javnaðarflokkurin verður stovnaður.
- 1927 - 7 føroyskir fiskimenn lótu lív í bátsvannlukku í Íslandi, tá teir fóru við einum báti av sluppini Riddaranum og báturin koppaði. Fleiri av teimum sum doyðu vóru sumbingar. Aðrir sumbingar vóru niðri og dansaðu stutt eftir hendingina, tey savnaðu pening inn til einkjurnar, 600 kr. til hvørja sum svaraði til meir enn eina ársløn.
- 1972 - Noreg sigur nei til EEC limaskap
- 1998 - Eitt BAE146 flogfar hjá Pauknair dettur niður í Marokko. 38 fólk lata lív.
- 2002 - Vitimhendingin í Siberia
- 2014 - Ein arbeiðsvanlukka umborð á einum grønlendskum trolara (fyrrverandi Skálaberg), sum hendi meðan skipið lá við bryggju í Havn, kravdi eitt mannalív. Vanlukkan hendi undir lossing, ein plattur, sum varð heysaður upp úr lastini, brotnaði og kassar við frystum makreli duttu niður á 22 ára gamla Gunnar Zachariasen, sum doyði á staðnum. Vanlukkan hendi umleið klokkan eitt. Gunnar var kendur sum ein góður fótbóltsleikari, hann hevði m.a. Spælt við EB/Streymi í tvey ár og við føroysku U-19 og U-21 landsliðunum, hann spældi 21 dystir við U-21 og skoraði 4 mál. Hann hevði eisini spælt við ungdómsliðum hjá Brøndby.
Føðingar[rætta | rætta wikitekst]
- 1644 - Ole Rømer, danskur stjørnufrøðingur.
- 1890 - Johan Martin Fredrik Poulsen á Toftum. Formaður Sambandsfloksins 1948-1970 (d. 1980).
- 1903 - Mark Rothko, amerikanskur listamálari (d. 1970).
- 1906 - Dmitri Sjostakovitj, russiskur tónasmiður (d. 1975).
- 1935 - Maj Sjöwall, svenskur rithøvundur (d. 2020)
- 1938 - Jonathan Motzfeldt, grønlendskur politikkari (d. 2010).
- 1943 - Robert Gates, amerikanskur politikari.
- 1944 - Michael Douglas, amerikanskur sjónleikari.
- 1951 - Mark Hamill, amerikanskur sjónleikari.
- 1952 - Christopher Reeve, amerikanskur sjónleikari (d. 2004)
- 1958 - Michael Madsen, amerikanskur sjónleikari
- 1961 - Heather Locklear, amerikanskur sjónleikari
- 1966 - Rakel Helmsdal, føroyskur rithøvundur
- 1968 - Will Smith, amerikanskur rappari og sjónleikari
- 1969 - Catherine Zeta-Jones, valisiskur sjónleikari
- 1996 - Mie Østergaard Nielsen, danskur svimjari
Andlát[rætta | rætta wikitekst]
- 1066 - Haraldur III, kongur í Noregi (fall í stríði) (f. 1015)
- 1849 - Johann Strauss eldri, eysturríkskur tónasmiður (f. 1804)
- 1996 - Nicu Ceauşescu, rumenskur politikkari (f. 1951)
- 2011 - Wangari Maathai (f. 1929)
- 2014 - Gunnar Zachariasen, føroyskur fótbóltsleikari (f. 1992)
- 2016 - Arnold Palmer (f. 1929)


text:
Løgmaður hevur sent Nýsælandi samhugaskriv
Í sambandi við yvirgangsatsóknina í Christchurch í Nýsælandi fríggjadagin 15. mars, hevur løgmaður sent nýsælendska forsætisráðharranum Jacindu Ardern samhugaskriv.
Í skrivinum sigur løgmaður, at hann vegna landsstýrið og Føroya fólk sendir forsætisráðharranum og nýsælendska fólkinum sína inniligastu samkenslu. Ósek fólk hava latið lív í eini óhugsandi óndari atsókn, og Føroyar fordøma hetta álopið, sum eisini er eitt álop á grundleggjandi virðir okkara sum frælsi, opinleiki og fólkaræði.
Løgmaður sigur síðst í skrivinum, at: “Tankar og bønir okkara eru við ofrunum, familjum teirra og teirra kæru og teimum, sum eru ávirkað av hesum sorgarleiki”.


text:
Konsertin við ZAMAR, sum var 17. okt. var fyrst á skránni. Vit tosaðu við Kristinu N. Hansen, sum er ein av sangarunum í bólkinum.
Síðani høvdu vit eitt prát við Eiler Jacobsen, yngra. Hann greiddi okkum frá lívinum saman við Harranum.
Hjúnarbreddin setti fokus á Guds lyftir til hjún.
At enda var Svenning av Lofti í útvarpsstovuni. Hetta var í sambandi við at Dagny Petersen, sum var virkin í bønartænastuni í Lindini, brádliga fór heim til Harran 18. okt. 73 ára gomul.
Lurta eftir sendingini her
Vertur: Hjørdis Háberg Petersen


text:
- Øll Størv (93)
- Byggivirksemi (4)
- Fiskavøruídnaður (1)
- Fiskiskapur (1)
- Flutningur (0)
- Flutningur sjóvegis (2)
- Fyrisiting og tænastur (12)
- Gistihús og matstovur (4)
- Handil og umvæling (5)
- Heilsu- og almannaverk (47)
- Kunningartøkni (2)
- Skipasmiður og smiður (2)
- Undirvísing (3)
- Vinnuligar tænastur (10)
Lærlingur til súkkludeildina í UNO
Kundi tú hugsað tær eitt spennandi starv í føroya stórsta súkkluhandli? Dámar tær nýggjar avbjóðingar og at hjálpa kundum? So hava vit møguliga rætta starvið til tín. Vit leita eftir einum lærlingi at byrja beinanvegin ella skjótast gjørligt.
Um Uno:
Uno hevur 8 ár á baki og stendur enn í vøkstri. Uno selur súkklur, køkar, baðirúm og lat fyrr í ár stóra Skousen deild upp við hvítvørum og smá el-tólum. Førleika krøv: Tú ert álítandi, ágrýtin, fyrikomandi, tekur ábyrgd av tínum arbeiði, arbeiðir sjálvstøðugt og dugir at finna skilagóðar loysnir. Eingi prógv ella royndir eru neyðug fyri at søkja um starvið, men kunnu tó sendast við umsøknini.
Vit bjóða tær:
Eitt fjølbroytt starv, ið er spennandi og sum krevur av tær at tú dugir at hava nógvar bóltar í luftini í senn. Tú kemur at arbeiða við dugnaligum og jaligum starvsfólki.
Tínar uppgávur verða m.a:
- Ráðgeva kundum um keyp av súkklum og súkkludeilum.
- Halda súkkludeildina ruddiliga og bíleggja vøru.
- Annað fyrifallandi handilsarbeiði. Táið tørvur er á tí hjálpir tú eisini aðrastaðni í handlinum.
Setanarviðurskifti:
Starvið verður sett skjótast til ber. Løn sambært avtalu. Umsókn Send tína umsókn og avrit av møguligum prógvum og royndum til Dánjal Petersen á dp@uno.fo. Eisini ber til at ringja tlf. 59 59 59 fyri at hoyra nærri um arbeiðið.


text:
Spillvatnsætlan fyri Sumbiar kommunu
Í dag hava øll húski, almennir bygningar og virkir í kommununi rottanga.
Upptøkur frá Nýggjárshaldinum í Sumba
Upptøkur frá Nýggjárshaldinum í Sumba.
Nýggjársfyrireikingar í Sumba.
Byrja verður í morgin fríggjadagin 31.12.2010, kl. 14.00. Ein bilur koyrir runt í bygdini, og innsavnaðar tað sum kann brennast, m.a. papp, jólatrø v.m..
Dansur í samkomuhúsinum
Dansur verður í samkomuhúsinum í kvøld.
Jólatræið hjá sunnudagsskúlanum
Dansa og sungið verður um jólatræi
Øll eru vælkomin.
Jólatræ hjá Sumbiar Skúla
Í dag kl. 17.00 skipar Sumbiar Skúli fyri jólatræshaldið fýri skúlabørnunum sum verður í Sumbiar Skúla.
Dansa og sungið verður um jólatræi
Øll eru vælkomin.


text:
NOMESCO
Heilsumálaráðið luttekur í tí norðurlendska samstarvinum í NOMESCO (the Nordic Medico-Statistical Committee), sum er ein nevnd undir Norðurlandaráðnum.
Endamálið við NOMESCO er:
- at hava ábyrgdina av, at heilsuhagtølini í Norðurlondum verða samskipað
- at seta í verk verkætlanir, lutvíst fyri at gera hagtølini betri at samanbera og lutvíst fyri at tryggja, at kunnleikin á heilsuhagtalsøkinum í Norðurlondum verður nýttur á besta hátt
- at upplýsa um norðurlendskt virksemi við hagtølum um heilsu, fyrst og fremst við at geva út frágreiðing við heilsuhagtølum, men eisini við at útgeva úrslit frá serligum verkætlanum, kanningum o.s.fr.
- at samskipa og taka lut í altjóða hagfrøðiligum samstarvi
Føroyar luttaka í ritstjórnini av árligu útgávuni av frágreiðingini hjá NOMESCO "Health Statistics in The Nordic Countries", har vit eisini lata hagtalstilfar á sama stigi sum hini Norðurlondini.
Meira fæst at vita á heimasíðuni hjá NOMESCO.


text:
Enn einaferð eru allir næmingar og starvsfólk á miðnámsskúlanum Glasir í Havn rikin út úr bygninginum, aftaná at eldávaringin í skúlanum fór frá og bað fólk um at fara út skjótast gjørligt.
Tá Miðlahúsið fekk orð á Steinbjørn Hardlei, fyribils rektara á Glasi, vóru øll starvsfólk og næmingar komu úr bygninginum og bíðaðu at sleppa inn aftur.
- Ávaringarskipanin for frá, men vit vita ikki heilt hví. Øll eru komin út í øllum góðum og einki álvarsamt tykist at vera í vási, men vit kanna málið nú, sigur Steinbjørn Hardlei.
##med2##
Hetta er triðju ferð síðan skúlaársbyrjan í august, at neyðugt hevur verið at tømt bygningin vegna ein alarm. 23. september blivu øll fólk flutt úr bygninginum orsaka av einum falskur alarmi, og 11. oktober bleiv bygningurin aftur tømdur, tí roykur í køkinum gjørdi at ávaringin fór frá.
Næmingar og starvsfólk flutt úr Glasi
Enn einaferð eru allir næmingar og starvsfólk á miðnámsskúlanum Glasir í Havn rikin út úr bygninginum, aftaná at eldávaringin í skúlanum fór frá og bað fólk um at fara út skjótast gjørligt.


text:
Við egnum kampingvogni
Ein túrur til tað evropeiska meginlandið, er, uttan at ivast, eina vitjan verda
Møguleikarnir eru óteljandi - bara hugflogið setur mørk.
Bildekkið er avmarkað. Ofta er tað útselt, so tað ræður um at gera skjótt av, tá bíleggjast skal til hesi stóru akførini.
Praktisk kunning
Tað er loyvt at taka gassfløskur við umborð, tað skal tó framvísast á onkran hátt, at tílíkar fløskur eru við - til dømis við einum klistrimerki á rútinum. Áðrenn koyrt verður umborð skal øll gass- og brennievni innspræning koplast frá/steingjast í akfarinum. Til teir bilar og vognar, sum hava køliskáp við, so er ikki møguleiki til at fáa streym á bildekkinum.


text:
- Dagur 1
-
Aftaná at vera farin í land av Norrönu, kundi tú valt at steðga á, á Seyðisfirði og kanna umráðið – Her er m.a. eitt áhugavert lítið tekniskt savn at síggja. Síðani koyrir tú til Egilsstaðir – á vegnum hevur tú møguleikan at steðga á – inn í millum, fyri at síggja áir og fossar, ið liggja fram við. Tá tú hevur hugt teg íkring á Egilsstøðum koyrir tú ígjøgnum fruktagóða Jökuldalin og síðani heldur tú áfram niðan á Möðrudalsheiði, sum er oyðimarkakend fløta. So koyrir tú víðari yvir Hólssand móti Dettifossi – mætasta fossinum í Íslandi. Næsta vitjan verð ur í Ásbyrgi, sum hevur skap, sum hestaskógvur, áðrenn tú koyrir til Húsavíkar. Høvi verður, at spáka ein túr á hugnaliga havnarøkinum ella gera eina vitjan á bygdasavninum ella hvala savninum, áðrenn tú skrivar teg inn á gistingarhúsið. Um kvøld ið er møguleiki at fara á „hvalasafari“.
- Dagur 2
-
Um morgunin vitjar tú merkisstøðini við Mývatn – Kraflu, gosfjallið, sum seinast goysti í 80´inum – svávulhyljarnar í Námaskarði og Dimmuborgir. Á middegi leggur tú leiðina til Góðafoss , guðanna foss – sum er ein fragd fyri eygað. Síðani heldur tú áfram til Eyjafjörð og steðgar ein løtu í hugnaliga býnum Akureyri, ið ber heitið:“Høvusstaðurin í Norði”. Eitt frálíkt hugskot hevði verið at vitja vakra botaniska urtagarðin. Býurin hevur avbera góðar handilsmøguleikar m.a. ídnaðarútsølu av ull. Nú hevur tú tvinni val, antin at koyra yvir skarðið á Øxnadalsheiði beinleiðis til Skagafjørð og bygdina Sauðárkrók ella fert tú ein langan, men áhugverdan umveg til Dalvík og Ólafsfjørð. Tá kannst tú koyra víðari til Siglufjørðin, har tú kannst vitja áhugaverda savnið um sildaframleiðslu. Aftaná vendir tú nøsina ímóti Siglufjørðinum, har tú gistir.
- Dagur 3
-
Í dag hevur tú møguleikan at fara til „River Rafting“ í Skagafirði. Hetta tekur minst 3 tímar, so tað avmarkar tíðina tú fært seinnapartin, men tað er ein heilt serstøk uppliving. Áðrenn farið verður av Skagafirði er møguleiki at vitja torv hússavnið í Glaumbær, sum hevur røtur aftur í 19-hundrað talið. Ferðin heldur áfram eftir høvuðsvegnum til bygdina Blönduós og framvið strondini til skarðið um Laxárdalsheiðið. Tú kannst koyra víðari umvegis Skógaströnd til Snæfellsnes hálvoynna, har møguleiki er at hvíla eina løtu í vøkru bygdini Stykkishólmur – áðrenn koyrt verður ígjøgnum nakrar fiskivinnubygdir til endan av hálvoynni – og møguleiki er at hóma Snæfellsjökul, um veðrið er til vildar. Viðmælt verður at gera ein túr til Arnarstapi, har riturnar reiðrast millum tær ótrúðligu basalt-súlurnar, áðrenn innskriving á gistingarhúsinum í Búðir.
- Dagur 4
-
Í fystu atløgu koyrir tú á suðursíðuni á hálvoynni ígjøgnum grasgrógvið landslag til tú kemur til bygdina Borgarnes. Her hevur tú møguleikan at gera eitt val. Um tú ynskir at síggja meira av Guðs skapanarverkið, verður viðmælt at tú vitjar Borgarfjarðar sýðslu, har kannst síggja støð sum Deildartunguhver, ið hýsir størstu heitu keldu Íslands – framleiðandi 180 litrar av næstan kókandi vatnið í minuttin. Eisini sært tú Hraunfossar, sum er røð av smærri áum, ið spríkja fram úr grótbræðingini og samlast í eina størri rennandi á. Síðani koyrir tú framvið Hvalfjørði til Reykjavíkar. Møguleiki er eisini at leggja leiðina um – og koyra beinleiðis frá Borgarnesi til Reykjavíkar, um tær hóvar at hava meira tíð í høvuðsstaðnum. Í báðum førum kannst tú nýta tíðina at vitja kenda Bláa Lónið og fara ein túr útí bláa, mineralríka vatnið. Eisini kundi tú farið tær ein túr á hestbaki, beint uttan fyri Reykjavík. Gisting í Reykjavík.
- Dagur 5
-
Koyr til Tingvallir, har gamla uttandura-lóggávutingið hevur sín grundarstein. Hetta er eisini eitt umráðið við stórum jarðfrøðiligum áhugað og tú fært møguleikan at ganga ein túr gjøgnum stóru rivurnar. Herfrá heldur tú leiðina áfram yvir skarðið Lyngdalsheiður til bygdina Laugarvatn og hagani til økið við Geysir har víðagitna heita keldan Strokkur, sendir kókandi vatn himmalhøgt áleið hvønn 5 minutt. Næst á skránni er ein vitjan við Gullfoss, ið er skýrdur at vera av vakrastu fossum Íslands. Higani fylgir tú suðurstrondini móti eystan og steðgar við Seljalandsfossin. Gist verður á lítlum, men sera hugnaligum gistingarhúsi.
- Dagur 6
-
Á morgni leggur tú kósina móti Skógafossi og hugnaliga býarsavninum í bygdini Skógar. Næsti støðgur er í fuglaberginum Dyrhólaey (opið aftaná 25. juni) har lundar halda til fram ímóti miðjum august – Lítla bygdin Vík, verður eisini vitja.
Síðani koyrir tú yvirum gjøgnumvataðu fløtuna við Mýrdalssandin til Kirkjubæjarklaustur og hagandi áfram eystureftir. Á vegnum verður høvið at steðga á Dverghamri, við sínum basalt-røðum. At enda kemur tú fram til Skaftafell tjóðlund, har við mælt verður at brúka eitt sindur at tíð. Ein gongutúrur til Svartafoss (1½ tími)er næstan ein treyt. Seinasta hæddarpunkt á hesum degi er jøkul-lóneyga Jøkulsárlón. Í stóra pollinum flóta veldug ísfjøll íkring, og møguleiki er at sigla við báti ímillum tey, soleiðis at tú hevur høvi at uppliva hesi – minni enn eitt hanagleiv frá bátinum. Aftaná koyrir tú til bústaðin í Höfn økinum.
- Dagur 7
-
Um morgunin er møguleiki at fara túr á kavaskutara á sjálvum Vatnajøkuli. Dagurin er yvirhøvur friðsælur, serliga tá tú koyrir framvið eysturfirðunum við tí vakra landslagnum. Ein áhugaverd vitjan á leiðini er Steinsavnið hjá Petru, sum liggur í lítlu bygdini Stöðvarfjörður. Her sært tú ein urtagarð og eitt hús fult av fagurlittum íslendskum hálv-gimsteinum. Eftir at hava koyrt runt firðirnar, legg leiðina til Fagradalsskarðið víðari til Egilsstaðir, týðningarmesta býin í Eysturíslandi, (her er eisini ein góður svimjihylur, sum er eina vitjan verdur). Gistin í ella nær hendis Egilsstøðum.
- Dagur 8
-
Um morgunin koyrir tú aftur til Seyðisfjarðar og umborð á Norrönu.


text:
Málmaðurin í útvarpinum 1 (e-bók)
Bókin byggir á prát um føroyskt mál í Útvarpi Føroya veturin 2008-09. Jógvan í Lon varð biðin um at vera við í morgunsendingini at svara spurningum um føroyskt mál, har ið lurtarar kundu senda spurningar inn til sendinga.
Umframt tað, ið varð sagt í útvarpinum, hevur høvundurin sett viðmerkingar inn í tekstin. Hetta eru neyvari og perspektiverandi útgreiningar av ymiskum slag. Sumt av hesum er ástøðiliga grundað, annað kann kallast hugleiðingar. Orðið samfelagsmálvísindi kemur nakrar ferðir fyri, tað merkir málvísindini í samfelagsligum ljósi.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Toftagjógv
Jógvan Páll Hansen, arbeiðsmaður/maskinførari
Tlf. +298 56 50 06
Opið er soleiðis
Týsdag og hósdag kl. 16.00-20.00
Leygardag kl. 13.00-18.00
Páskaaftan, flaggdag, 1. mai, hvítusunnuaftan, grunnlógardag, 1. novembur, jólaaftan og nýggjársaftan er ruskplássið stongt.
Reglugerð fyri Endurnýtsluvirkið
Endurnýtsluvirkið er til burturkast hjá húsarhaldunum, ið er út yvir tann vanliga ruskposan.
Fyri at skipanin kann virka, øllum at gagni, er neyðugt, at vit øll taka atlit.
Er talan um umvælingar, og harvið stórar nøgdir, verður mælt til at leiga bingju frá IRF til endamálið.
Um borgari hevur meira enn 1. m³ av burturkastið, er neyðugt at boða frá, til umsjónarmannin á tlf. 565006, og harvið fáa at vita um pláss er, og um alt kann koyrast burtur í senn.
Skiljing av burturkasti, sí heimasíðuna hjá IRF www.irf.fo
Nes Kommuna


text:
Aftur í ár hava Runavíkar og Nes kommunur skipað fyri hugnaløtu við Toftavatn. Hugnaløtan var í góðverðrinum í gjárkvøldið, har omanfyri hálvt hundrað fólk luttóku.
Í ár helt toftamaðurin í Klaksvík, Poul Færø, taluna. Harumframt var felagssangur sungin og kommunurnar bjóðaðu burgara og sunkist.
Niðanfyri er røðan hjá Poul endurgivin.
—-
Summarløtan við Toftavatn 11. juni 2019.
Dávid kongur syngur lovsong um menniskju og greiðir okkum frá, at meistaraverk Guds eru vit. Framum alt annað, ið skapt er, bera vit stórsta heiðurin og undran av Skapara okkara.
Tí kenni eg trongd til. hesa summarløtu, at bera skapningi Guds, menniskjanum, stórstu virðing og undran, tí alt hevur Gud gjørt vakurt á tíð síni, ja, ævina hevur Hann lagt í hjarta teirra, tó so, at menniskjað fatar hvørki hitt fyrsta ella hitt síðsta av tí, ið Gud hevur virkað. (Præd. 3:11)
Krúnan á skaparavekinum eru vit, eingin annar skapningur á foldum eigur tann vakurleika vit sita inni við, hóast sagt verður um okkum, at menniskja fatar hvørki hitt fyrsta ella hitt síðsta av tí, ið Gud hevur virkað.
Men at skoða tað er okkum givið, tí kunnu vit taka undir, bæði við Salomon og faðir hansara Dávidi, og siga við einum munni:
Táið eg síggi himmal Tín – verk fingra Tína – mánan og stjørnurnar, ið Tú hevur gjørt. hvat er tá menniskjað, at Tær kemur tað í hug, menniskjabarnið, at Tú tekur Tær av tí! Tú gjørdi tað lítið lægri enn Gud, við heiður og dýrd krýndi Tú tað.
Tú setti tað at ráða yvir handaverkum Tínum, alt legði Tú tí undir føtur, smáfæ og neyt, øll somul, ja, tey villu dýrini á markini, fuglarnar undir himli og fiskin í havinum, alt tað, ið ferðast vegir havsins.
– HARRI, Harri okkara, hvussu dýrt er ikki navn Títt um alla jørðina!” (Sálmur 8)
Frá hesi undran og hátign av Harra og skapara okkara, venda vit okkum til skapning hansara og dvølja við minni, eg sjálvur gjørdist hugtikin av í barna og ungdómsdøgunum. Ikki er tað avriksvera kappanna ella tey, okkara millum, ið dagaðu yvir øll hini, eg hugsi um, men tey, ið vóru meiri enn nøgd, við at vera tað tey vóru, okkara millum.
Og við tað at hugnaløtan er við Toftavatn, skal eg nevna persónar, ið hugtóku meg sum teir, ið útinti megnarverk, bæði her á Mýrunum og úti við Bøllines.
Men fyrst skal eg nevna dreymverðina í mínum barna og ungdómsárunum við Toftavatn – ikki
bert strondin og niðan í áirnar, men vatni sjálvt var so hugtakandi og duldarkent.
Við hesari útsøgn um vatnið, dvølji eg við minni um nýgift par, sum undir hveitibreyðsdøgunum dvøldi á Sandimikla, hetta var seinast í 1940 árunum. Hjúnini bæði vóru systkjannabørn hjá mammu míni.
Alt við brúdleypsferð út í heimin og njótan av av fyrstu tíð kærleikans var mær, sum piltur, so ókent. Tá so ein mammubeiggi mín við ungu unnustu síni kom út á Toftir, fyri at fáa meg til ferðaleiðara yvir á Sandin mikla, har mín dreymaverð goymdi seg í áunum, har vit plagdi at ‘stinga síl’.
Spældi alt innara menniskja mítt í undran og hugtikni av, at so nógv nýtt kundi goyma seg har umframt. Men sjónin mær møtti, uttanfyri brúðarhúsið har (lítlu smáttini) sum Dánial á Skipshandlinum hevði bygt til summarhús, saman við jolluni á sandinum, tók heilt ondina frá mær.
Tí hvat sá eg standa í durinum her? Stór spann við yvirstórum állum ringdum í spannini! Tey bæði høvdu lagt út á dýpið og sett línu sama morgunin, og fongurin var langt út um villasta hugflogi hjá mær.
So duldarfull gjørdist mær hendan sjónin, at vit báðir Christian Ludd og eg, leitaðu yvir at seta línu fram við vatninum – men fongurin gjørdist meiri møði enn føði – nakrir slýggjutir smáir állar og eitt síl.
Men tit, spenningurin, bert at slepp sær niðan um liðið – har kýrnar stóðu og slotaðu eftir onkrum, at reka tær oman, so tær kundu sleppa inn á básin og verða mjólkaðar – har niðan um hálsin og síðani oman á vatnið – kvirran um kvøldi bar nakað loyndarfult.
Hin fyrri eg nevni Jákup í Hálvdanstoft.
Minni um hann og eginleikar hansara, eru tætt knýttir til hesar víddir, vit njóta sjónina av her á Mýrunum í dag. Tí seyðin á hesum víddum røktaði hann við skinsemi seyðahirðans og hegni, undir mínum uppvøkstri.
Eg kom at práta við hann um hetta sjálsama lyndið, ið eisini gjørdi hann til góða hirðan hjá okkum børnum og ungdómum á Toftum. Hann vildi einki gera burtur úr sær sjálvum, men av teirri orsøk, at eg hevði lagt merki til hvussu kærleiksfult hann umgekst okkum piltar, eins og allar teir mongu ánarar, sum longu í mínum barnsárum arvaðu skurðin og klippingina á Mýrum – heilt niður til eitt hálvt krov av seyði.
So kundi hann ikki avnokta veruleikan, av teim mongu góðu vinum hann átti – tað opnaði hjarta hjarta hirðans – so hann skammaðist ikki longur við køna innlitið hann átti um arvin hjá hesum mongu ánarunum.
Sanniliga gjørdist eg so fegin tá frálíka stand myndin av seyðahirðanum kom at standa her við innaravatn. Tá birtist mær eins og Jákup stóð har aftur, eins og í óvitaárum.
Minnist eisini væl løtuna, tá hann opinberaði fyri mær avmarking sína likamliga, tá beinini ikki longur bóru hann lættliga, eins og fyrr. Hóast innara menniskja hansara, so væl, kundi hugsa sær at hildi fram við hirðans verki út til øll, bæði menniskju og djór, mátti hann boyggja seg fyri tí veruleika, at útvortis menniskja gekk til grundar, meðan innvortis menniskja hansara endurnýggjaðist dag frá degi, í trúnni á Jesus. (2. Kor. 4:16)
Væl kennist enn angin av honum, ið hugtók so í tímiligu og andaligu tilveruni, tí eg droymdi um at eiga javnvág við Jesus, eins og hann átti – saman við vinarliga barnatokknum til okkum.
Fyrimyndin í Háldanstoft talar enn sum áður !
Hin seinni er Dánial í Køkinum.
Ein annar maður á Toftum, sum eisini dagar eisini uppum hini, í samband við uttara vatnið her, sum vit nevna tað. Tað var Dánial í Køkinum, hóast ólíkir, so vóru báðir átøkir í hjartaliga háttinum teir umgingust menniskju.
Tilknýtíð hansara ver tengt til umsorgan og verju av okkum, børnum bygdarinnar, ið høvdu frálíka møguleikan, um summari, at fara yvir á vatnið at svimja ella læra at svimja við Bøllines. Ein dreymaverð av møguleikum, har vit í flokki stevndu saman, til gagnliga endamálið – duga at halda sær uppi, sum jú var byrjanin.
Dánial var okkara lívbjargari, við sjálvgivna málinum at vakja yvir okkum, kom hann við og fylgdi við, ein slík trygd kendist av nærveru hansara. Sum fyrimynd í tí óhugsandi, tá á døgum, gjørdist hann fyrirennari teirra, sum nú í tíðini hava slíka uppgávu sum livibreyð.
Men aftur her kom hjartalag bygdarmansins okkum øllum til góðar. Sjálsom niðurstøða er at finna í Sálm. 127:1, eftir Sálomo:
“Byggir ikki HARRIN húsið, so arbeiða teir til ónyttu, sum byggja at tí; varðar ikki HARRIN staðin, so vakir vaktarin til ónyttu.”
Gjørdi Dánial hetta verkið okkum at gagni ella var tað líkamikið um hann ikki gjørdi tað, nei. sanniliga gagnaðist nærvera hansara okkum. Hann vakti yvir okkum, sum tann. ið skuldi gera roknskap fyri síni egnu samvitsku um tað, at hann vildi ikki at nakar okkara skuldi farast – tí eingin var, ið vakti yvir okkum í Guds stað.
Fyri meg gjørdist vár tilverunar ein spennandi hendingarrøð av so mongum góðum løtum við Toftavatn og við Hamravøtnini, hitt heimara og handara. Eisini dvøldi hugurin tráur til Runavík ella her innanfyri, har so mong av okkum uttanífrá funnu sær grundstykki og bygdu.
Eisini eg taldist millum hesi byggihugaðu, haldi at teir fyrstu, ið hugtóku meg vóru (Yddi) Jústines hjá Rakul og Jóhannes í Túni og Hans Petur hjá Sofíu.
Men felags fyri okkum øll, ið gjørdust útisetar, er árinið, tað kann als ikki lærast av teimum mongu, sum ongantíð fluttu. Men vit kenna tað, hjá okkum, ið fluttu av bygdini, er tað eins og meitla í innastu hjartarøturnar.
Og við hesum orðum geri eg meg til eitt við okkum øll, sum búgva í útlegd her heima ella uttanlanda.
Vit rokna okkum altíð til at vera eitt við tykkum, sum trúføst bygdu og búðleikaðust í fedranna bygd ella býi.
Virðiliga bera vit tykkum øllum hesa kærleiksheilsan!
Gud signi mítt føðiland Føroyar!


text:
“Til kokkin!”
“Til kokkin!”
Tá jólapakkarnir frá sjómanskvinnuringunum vórðu býttir út umborð á frystitrolaranum Nærabergi í desember í fjør, var ein pakki tilskilaður kokkinum.
– Ja, tað stóð uttaná pakkanum, at hann var til kokkin, sigur Elmar Krosstein, sum var kokkur tann túrin. – Tað var sjáldsamt, tí tað er als ikki vanligt, og so var tað fyrsti jólapakkin, eg havi fingið á sjónum. Eg havi verið lærari í mong ár og var í farloyvi sum kokkur við Nærabergi, og so fái eg ein ávísan pakka. Eg pakkaði spentur upp og fekk eitt vakurt fyriklæði. Kort var eisini í og adressa, men tá pappírið frá mongum pakkum varð ruddað burtur, var kortið eisini burtur, tíverri. Tað eri eg keddur av. Minnist meg rætt, so var gevarin av Toftum, sigur Elmar.
Elmar siglir við Norðingi, nú sjómanstrúboðarin hittir hann og frættir hesa søguna. Tá Elmar varð biðin um at vísa fyriklæðið, segði hann, at tað var heima.
– Ja, fyriklæðið er so vakurt, og hendingin var so sjáldsom, at eg nýti tað mest heima. Gevarin skal hava eina hjartans tøkk, sigur Elmar brosandi.
Manningin á Norðingi fekk jólapakkar fyrradagin, men Elmar roknar ikki við, at søgan endurtekur seg.
Teimum umborð á Norðingi og sjófólkunum annars verður ynskt Guds signing og varðveitslu.


text:
Ólavur á Váli er 25 ára gamal, og starvast dagliga hjá Fonn Flog, har hann er í læru. Hann fæst nógv við tónleik, og hevur gjørt tað so leingi hann kann minnast. Í 2017 útgav Ólavur sína fyrstu plátuútgávu, sum kallast Her og Nú, men hevur síðan útgivið trý stakløg aftrat, og eru tað stakløgini sum gera, at Ólavur nú trínir á pall í Løkshøll í Runavík tann 19. Oktobur, saman við bólki.
Ólavur hevur altíð fingist við tónleik, og kann illa peika á eitt tíðspunkt í lívinum, har hann kann siga, at hann byrjaði at spæla tónleik. Spurdur hvar áhugin fyri tónleiki stavar frá, svarar hann:
“Eg eri vaksin upp í einari musikalskari familju, og havi altíð hoyrt tónleik rundanum meg. Eg havi líkasum fingið tað inn við skeið.”
Familja hansara hevur altíð verið sera virkin tónleikaliga, har tað eitt nú kann nevnast, at mamma hansara saman við systkunum hava verið í bólki saman, undir navninum Systkinini á Váli, pápin hevur sungið í Tórshavnar Manskóri, og hava fleiri í familjuni sungið við í Ebenezerkórinum.
Gospeltónleikur og country fylti nógv í heiminum, tá Ólavur vaks upp, og hóast hann hevur ein aldur, sum vanliga hevur áhuga fyri øðrum tónleiki, sigur Ólavur:
“Country er nakað eg brenni fyri, og tað er tað, sum eg havi áhuga fyri at spæla, og áhuga fyri at lurta eftir eisini. Ikki tí, mær dámar aðrar tónleikagreinir eisini, men country er tað sum eg vil spæla, tí tað er tað slagi av tónleiki, sum gevur mær nakað serligt”.
Hóast Ólavur er mest kendur sum countrysangari, hevur hann eisini royndir við øðrum tónleiki. Eitt nú hevur hann verið við í poppbólkinum All-in, sum var kendur fyri sínar tulkingar av løgum sum Vanja hjá Jákup Eli Joensen og Tú hjá Terja Rasmussen. Eisini hevur Ólavur roynt seg við rapptónleiki, har hann hevur verið við á einum av løgunum hjá Swangah.
Tá Ólavur trínir á pall, leygardagin 19. oktobur, er tað saman við bólki, sum er mannaður av Magna Husgaard á klaveri, Jóhan Ziskason á el-guitar, Eriki Biskopstø á bassi, Lailu Carlsen og Charlottu á Váli Olsen í kóri og Henningi Hjalt Nicodemussen á trummum.
Les meira um konsertina her:
http://loksholl.fo/event/konsert-vid-olavur-a-vali-olsen-v-bolki/


text:
Heygsvegur 28,
650 Toftir
Tlf. +298 448213
Petur Hans Hansen, lívbjargari, telf. +298 218829
Svimjihylurin er ein partur av Tofta skúla. Umframt næmingarnar í Tofta skúla brúka næmingar úr Runavíkar skúla hylin. Eftir skúlatíð verður svimjuhylurin brúktur av kvøldskúlanum, útleigaður til Flot, sum hevur sínar venjingar har, privatar leigarar og almenna svimjing. Um ynski er at leiga svimjihøllina, skal umsókn sendast til nes@nes.fo
Fyll út umsókn her.
Skema yvir svimjuhøllina í Tofta skúla fyri skúlaárið 2019-20.
Svimjihylurin er opin soleiðis fyri almennari svimjing.
Mánadag
18.00 – 19.00 Børn og vaksin
19.00 – 20.00 Vaksin
Mikudag – heitur hylur
16.00 – 18.00 Foreldur og børn undir skúla aldur (Kom tá tú vilt og svim so leingi tú vilt)
Hósdag
17.00 – 19.00 Børn og vaksin (Kom tá tú vilt og svim so leing tú vilt)
19.00 – 20.00 Vaksin
Leygardag – heitur hylur
12.00 – 18.00 Børn og Vaksin (Kom tá tú vilt og svim so leingi tú vilt)
Kostnaður
Vaksin 25 kr. og børn u/14 ár 10 kr
Tá skulin hevur summar-, jóla- og páskafrí, er svimjihylurin stongdur.
Svimjihylurin , sum er í Tofta skúla, er 16,7 x 7 m stórur. Hylurin bleiv tikin í nýtslu í 1981.


text:
Kunngerð
um broyting av Býarplaninum og Almennu byggisamtyktini fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundinum 29.06-2017 hevur samtykt broytingar í Býarplaninum og Almennu byggisamtyktini fyri Runavíkar kommunu.
Broytingin í byggisamtyktini umfatar:
• At býráðið kann geva loyvi til at innrætta frítíðarbústað omaná neystum við ávísum treytum.
Broytingin í Býarplaninum umfatar:
• At C8-økið við Grannatún og Líknargøtu verður broytt til B-øki
Broytingin í byggisamtyktini er til skjals á Býráðsskrivstovuni/Kunningarstovuni í Saltangará í upplatingartíðini í tíðarskeiðnum
frá 17. juli 2017 til 7. august 2017.
og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 28. august 2017.
Runavíkar býráð
Sí "Broyting í byggisamtyktini – at innrætta frítíðarbústað omaná neystum" her
Sí "Broyting í býarplaninum – At C8-økið við Grannatún og Líknargøtu verður broytt til B-øki" her


text:
Lesarabræv: Djóni Nolsøe Joensen
Mínir tankar fara til ávís heim í hesum døgum.
Við eitt vórðu vit øll biðin um at gevast at arbeiða og fara til hús. Vit skulu halda okkum inni og bert hava sosiala samveru við onnur, um tað er alneyðugt. Hetta hevur sjálvsagt havt sera stóra ávirkan á fólk og vinnu í landinum, og royna vit nú av øllum alvi at bjarga okkum undan eini møguligari komandi kreppu. Fyrst við einum hjálparpakka, sum hevði til endamáls at lofta lønmóttakarunum, og síðani er tosað um ein seinna hjálparpakka, sum skal lofta vinnulívinum fíggjarliga.
Tað er ordiliga gott, at politiska skipanin kýtir seg fyri at fyribyrgja arbeiðsloysi og húsagangum. Tað eiga vit at gera. Men sum politikarar mugu vit eisini minnast øll tey, sum í hesum døgum hava akuttan tørv av øðrum slag. Vit tosa ikki um pengar, men um nærveru og tryggleika.
Tað eru tíverri fleiri heim í Føroyum, eins og aðrastaðni í heiminum, sum sosialt eru illa fyri. Talan kann til dømis vera um harðskap og/ella rúsdrekka- ella rúsevnismisnýtslu. Tað merkir fyri fleiri føroysk børn, at tey í hesum døgum hava mist sítt frírúm. Fyri nógv børn er tað gott at sleppa í barnagarð ella í skúla, har tað eru vælfungerandi vaksin rundan um tey. Aftaná skúla hava tey eisini gleði av at fara til ítrótt ella frítíðarvirksemi. Men nú er alt stongt, og børnini mugu vera í trupulleikunum alla tíðina.
Í hesum sambandi hava vit sum samfelag øll eina ábyrgd. Sum privatpersónar eiga vit at siga frá á røttum stað, síggja vit børn, sum ikki hava tað gott heima. Hava vit møguleika til tess, kunnu vit eisini rætta eina hjálpandi hond. Og politiski myndugleikin hevur eisini eina ábyrgd, nevniliga at hava góð tilboð tøk til teirra, sum hava tørv á eini hjálpandi hond. Eg fari tí við hesum at heita á landsstýriskvinnuna í almannamálum um at tryggja sær, at vit í samráð við kommunur og aðrar viðkomandi partar, eisini veita menniskjasligan stuðul í hesi serligu tíð. Í øðrum londum síggja vit til dømis, at einstakir skúlar ella frítíðartilboð hava serligt opið, soleiðis at børn, sum hava brúk fyri at sleppa út úr heiminum, hava møguleika til tess.
Mínir tankar leita til ávís heim og ávís børn í hesum døgum. Og tað er mítt inniliga ynski, at øll skulu hava eitt stað, har tey kenna seg trygg. Í hesum sambandi fari eg eisini at takka felagsskapum sum Sinnisbata, Barnabata og Øll hava rætt til góð barnaár fyri at gera eitt stórt og neyðugt arbeiði. Standa vit sum politikarar, felagsskapir og einstaklingar saman um hesa avbjóðing, soleiðis sum vit plaga at gera í Føroyum, so eigur eingin at stúra fyri degnum í morgin.
Djóni Nolsøe Joensen, Javnaðarflokkurin
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
NOVA úr Suðuroynni (42) - 25. mai 2020
Vespureiðrið (135) - 25. mai 2020
Bilaleigufelag mist nógv undir koronakreppuni
Petur Hans Dahl, veðurfrøðingur: Veðurvánir fyri hesa vikuna (viku 22)
Samrøða við Hanus Kjølbro - Tekur 1 ár at gerast skipsatstøðari á Sjónámi
Søguligt herskip funnið á 4 kilometra dýpi
Søgan um festið í Oyndarfirði
Framleiðir seingjarkistur til koronadeyð
The Land of Maybe – No More
Koronasmittan komin umborð á skip hjá Maersk
Teir selja land og seg sjálvar
Skráin hjá IKTUS, sunnudag 24. mai 2020
Tíðindi á R7 klokkan 20:00
Ókeypis webinar við Bárði Persson: “Trín fram, so tað stendur eftir”
Orkuprát um sjóvarfallsorku
Djórini skulu hava tað gott
Farmaskip úr Polen álopið í Guineaflógvanum
Fleiri hava fingið arbeiði í Nuuk undir koronakreppuni
Brasilski forsetin noktar at taka ábyrgd
Twitter setir merki á boð frá Donald Trump
Bátabrýrnar frá 1973 hava tænt fyri seg
Landsstýrismaðurin sett nýtt Fólkaheilsuráð
Starvsfólk hjá Tvøroyrar kommunu heiðrað
Navnakappingin er liður í ætlanini at sameina tey trý sjúkrahúsini
Samband
Postboks 226
FO-600 Saltangará


text:
Myndasavn
Myndir av heilsuhjálparum og heilsurøktarum, ið hava lokið prógv á Heilsuskúlanum
10 heilsuhjálparar hava 18. mars 2020 lokið prógv á Heilsuskúla Føroya.
Vit ynskja teimum hjartaliga tillukku!
Aftast frá vinstru: Tanja A. Poulsen, Signabø, Gudrun Olsen, Tórshavn, Sylvia Klakstein, Tvøroyri.
Í miðjuni frá vinstru: Alexia Hentze, Sørvágur, Laila Egholm, Tórshavn, Ella Poulsdóttir, Hvalba.
Fremst frá vinstru: Leila Dam, Oyndarfjørður, Guðrun í Válgaravík, Vestmanna, Vinny M. Jacobsen, Vágur, Beinta Dahl, Streymnes.
Myndin er tikin í farnu viku, tá tær fingu uppgávuna til endaliga próvtøkuna. Vegna serligar umstøður, ið gjørdu at ikki fleiri enn 10 fólk skuldu samlast í einum, varð ongin próvhandan hildin hendan dagin og ongin felagsmynd tikin.
-
11 Heilsurøktarar hava 23.10.2020 lokið prógv á Heilsuskúla Føroya.
Tey eru 4 úr norðoyggjum, 3 úr Tórshavn, 1 úr norðstreymoy, 1 úr eysturoy, 1 úr Sandoynni og 1 úr Suðuroy.
Aftast frá vinstru:
Amanda Askham Norðoyri, Silja Sivertsen Norðdepil, Noomi Poulsen Hvannasund, Marianna Eið Jensen Skopun, Helen Dam Vágur og Marta Summer Tausen Tórshavn.
Fremst frá vinstru:
Kristina Sundar Hansen Vestmanna, Gunnvá M. Absalonsen Viðareiði, Ragnar Petersen Tórshavn, Lillian Poulsen Tórshavn og Dagunn Hansen Saltangará.
Prógv sum heilsuhjálpari
Ena Dahl Olsen, úr Streymnesi, hevur, 22. januar 2020, lokið prógv sum heilsuhjálpari á Heilsuskúla Føroya. Hjartaliga tillukku við útbúgvingini.
13 Heilsuhjálparar hava 05.12.19 lokið prógv á Heilsuskúla Føroya. Vit ynskja tykkum hjartaliga til lukku við útbúgvingini.
Aftast frá vinstru: Marta S. Dam Vágur, Ragna Vilhelmsdóttir Klaksvík, Katrin Syderbø Klaksvík, Rannvá B. Dalá Vágur, Joan Højgaard Leirvík og Heidi Kilgour Vágur.
Fremst frá vinstru: Elin Maria S. Rasmussen Eiði, Heidi Johannesen Kalbak, Britt Hovgaard Tvøroyri, Berit R. Midjord Froðba, Jónfríð Højgaard Leirvík og Noomi R. Midjord Vágur.
Á myndini vantar Annette Gaardlykke Saltangará.
24.06.2019 hevur Marian Christiansen, Klaksvík, lokið prógv sum heilsuhjálpari á Heilsuskúla Føroya. Vit ynskja Marian hjartaliga til lukku við útbúgvingini.
13 heilsuhjálparar hava 20.03.19 tikið prógv á Heilsuskúla Føroya. Hjartaliga tillukku ynskja vit tykkum.
HHJ jan18
Fremst frá Vinstru: Harriet Absalonsen Jacobsen Klaksvík, Laila Reginsdóttir Djurhuus Leynar, Katla Henriksen Sørvágur, Birita Ellingsgaard Sørvágur, Heidi Ellevang Tórshavn og Liss Falkvard Miðvágur. Aftast frá vinstru: Marin Olsson Djurhuus Tvøroyri, Anja Eysteinsdóttir Lyngvej Froðba, Marita Magnadóttir Fuglafjørður, Anita Jarlesdóttir Midjord Tvøroyri, Katrina á Løðhamri Vágur, Miriam Borg Vágur og Johnhild á Løgmansbø Midjord Miðvágur.
Heilsurøktaraflokkur MARS17
24.01.19 tóku 15 heilsurøktarar prógv á Heilsuskúla Føroya.
Hesaferð vóru 7 úr Tórshavnar kommunu/Suðuroystreymoy, 4 úr Suðuroy, 2 úr Eysturoy, 1 úr Vágoy og 1 úr Norðoyggjum
Aftast frá vinstru : Turid Bærentsen Argir, Súnbjørt Christiansen Hoyvík, Kirstin S. Hjalt Vágur, Marta Johannesen Signabø, Sigrid D. Kærbech Vágur, Sigrid Frisdahl Tórshavn, Aimi M. Joensen Miðvágur og Kristina Hansen Haraldsund.
Fremst frá vinstru: Randi L. Hansen Glyvrar, Anita E. Olsen Tórshavn, Erna Katrin Olsen Porkeri, Mariane Haraldsen Argir, Anna-Nadija Berg Hvalba, Tóra Maria Jacobsen Toftir og Hervør Hermansen Signabøur.
6. desembur 2018 tóku 15 heilsuhjálparar prógv á Heilsuskúla Føroya.
14 kvinnur og 1 maður. 6 úr Eysturoy, 3 úr Vágum, 3 úr Suðuroy, 1 úr Klaksvík, 1 úr Tórshavn og 1 úr Sandoy.
Aftast frá vinstru: Judith Lisberg Leirvík, Beinta Mohr Fuglafjørður, Beinta Simonsen Vatnsoyrar, Turid Andreasen Miðvágur, Eimee Mohr Toftir, Martha Petersen Froðba, Maria Kristina Johansen Sandavágur og Sólvá Syderbø Anthoniusen Klaksvík.
Fremst frá vinstru: May-britt Hansen Leirvík, Asta Jenni Bára Sørensen Vágur, Annika Siri Nicolajsen Skopun, Jógvan Sakaris Midjord Glyvrar, Beinta Thorleifsson Fuglafjørður, Dania Elin Noomi Eyðunsson Vágur og Elisa Kvilt Lindberg Tórshavn.
Tórsdagin 22. mars 2018 fingu 7 nýggir heilsuhjálparar, prógv á Heilsuskúla Føroya.
Á myndini eru:
Aftast frá vinstru: Helen Dam Vágur, Amanda Askham Norðoyri, Óluva Samuelsen Kollafjørður, Erla Vestergaard Tvøroyri.
Fremst frá vinstru: Maibritt Wenningstedsdóttir Miðvágur, Christel Christophersen Tórshavn og Silva Nygaard Argir.
8 næmingar sum byrjaðu í flokkinum, tóku stytta útbúgving, og vóru liðug í desembur 2017. Onnur í flokkinum hava farloyvi, og vera liðug seinni.
Flokkur HRØ MARS16
Í januar 2018 fingu 20 heilsurøktarar prógv á Heilsuskúla Føroya.
7 úr Tórshavn, 7 úr Eysturoy, 2 Norðstreymoy, 2 úr Norðoyggjum, 1 úr Vágunum og 1 úr Suðuroy.
Ovast frá vinstru: Mirjam H. Johansen, Strendur, Rósa Maria Hammer, Tórshavn, Sólvá í Válgaravík, Vestmanna, Helga Guttesen, Bøur, Marianne Berg Hammer, Tórshavn, Malfrid M. Lamhauge, Porkeri, Una S. Willumsen, Tórshavn, Irena D. Holm, Vágur, Hanna Mørkøre, Leirvík, Herfríð Niclasen, Norðoyri og Guðrið Hentze, Tórshavn.
Niðast frá vinstru: Noomi Thomsen, Strendur, Jóna Lyngvej, Tórshavn, Dinna T. Jacobsen, Fuglafjørður, Annika E. Breiðaskarð, Fuglafjørður, Katja G. Vilhelmsen, Hoyvík, Erna T. Sigurðsson, Klaksvík, Halla Kartinsdóttir, Kvívík og Helena Hammer, Tórshavn
Einsamøll mynd: Rut S. Kjærbo Strendur.
HHJ flokkur sep16.
20 heilsuhjálparar, 19 kvinnur og ein maður tóku prógv í desembur 2017. Herímillum 8 næmingar sum tóku stytta útbúgving, vegna nógvar arbeiðsroyndir innanfyri heilsurøkt, og fluttu yvir í ein eldri flokk á hálvari leið: Hesi vóru 5 úr Tórshavn, 1 úr Sørvági, 1 úr Klaksvík og 1 av Morskranesi.
Í flokkinum vóru hesi økir umboðaði: 8 úr Tórshavn, 5 úr Suðuroy, 2 úr Vágum, 2 úr Eysturoy,1 úr Sandoy, 1 úr Norðoyggjum.
Hesi eru:
Aftara rað frá vinstru: Ann Mari Wesenberg Sivertsen Hoyvík, Kristina Hovgaard Bergsdóttir Hoyvík, Silja Sivertsen Norðdepil, Guðrun Heðinsdóttir Mortensen Tórshavn, Annika Rasmussen Sørvágur, Hedvig Dalsá Saltangará, Barbara Ákadóttir Lava Tórshavn, Daniella Hovsgarð Tvøroyri, Daysy Hammerfoss Froðba, Marta Summers Tausen Tórshavn og Lissy Zachariasen Morkranes.
Fremra rað frá vinstru: Birgith Hovgaard Oskarsdóttir Hoyvík, Olga Jensen Klaksvík, Elly Samuelsen Miðvágur, Rebekka Heradóttir Silvurdal Vágur, Ragnar Petersen Tórshavn, Barbara Jacobsen Sumba, Teresa Heradóttir Silvurdal Vágur, Marianna Eið Jensen Skopun og Sunnuva Olsen Tórshavn.
23.03.17 tóku 13 heilsuhjálparar prógv á Heilsuskúla Føroya.
Úr Eysturoy 4, Vágoy 2, Suðuroy 2, Norðsstreymoy 2, Norðoyggjar 1, Suðurstreymoy 1, Sandoy 1.
Aftast frá vinstru :
Hervør Hermansen Signabøur, Alis Jacobsen Vígdá Toftir, Jastrud Hanusardóttir Mohr Klaksvík, Súna Bárðardóttir Nielsen Vestmanna, Anita Dam Leirvík, Ragna á Plógv Thomassen Sandavágur og Birna Tórhalsdóttir Vestmanna.
Fremst frá vinstru:
Silja Davidsen Sørvágur, Tóra Maria Jacobsen Toftir, Randi Lamhauge Hansen Glyvrar, Bergtóra Bergsdóttir Mittelstein Skopun, Erna Katrin Olsen Porkeri og Kirstin Sundberg Hjalt Vágur.
26.01.17 tóku 18 heilsurøktarar prógv á Heilsuskúla Føroya.
7 úr Eysturoy, 6 úr Suðuroy, 2 norðoyggjar, 2 Suðurstreymoy, 1 Sandoy.
Jónfríð Ovadóttir Borgardal Tvøroyri, Durita Vest Klaksvík, Sólgerð á Reynatrøð Leirvík, Vivian Kjærbo Vágur, Anna Petra Aagaard Winther Tórshavn, Siri Sigurdsdóttir Vágur, Lovisa við Kykslið Klaksvík og Evi Virgarsdóttir Eiði. Anna Ørvarodd Hentze Sandoy, Helga S. Mikkelsen Norðragøta, Sára Joensen Tvøroyri, Ann Sofía Gullstein Syðrugøta, Allan B. Finnsson Porkeri, Axelina Jacobsen Norðskála, Sarina Thomsen Vágur, Meriam Yacob Norðagøta, Dina Yacob Norðragøta og Fríðgerð W. Finnsdóttir Tórshavn.
Heilsuhjálparar septembur 2015
Heilsuhjálparar januar 2015
Heilsuhjálparar septembur 2014
3. desembur 2015 tóku 22 heilsuhjálparar prógv á Heilsuskúla Føroya.
9 úr Suðurstreymoy, 6 Eysturoy, 2 Norðoyggjar, 2 Norðstreymoy, 1 Sandoy, 2 Vágoy.
Aftast frá vinstru:
Noomi Thomsen Strendur, Astrid Midjord Sandur, Petra Michala Olsen Kaldbak, Halla Jónsdóttir Klein Argir, Rakul Dahl Hoyvík, Marita R. Olsen Haldórsvík, Eva Nattestad Miðvágur, Margit Knudsen Leirvík, Etly Berthelsen Strendur, Annika Mortensen Tórshavn, Betina Haraldsen Sørvágur, Selma Mikkjalsdóttir Klaksvík, Lydia Juul Tórshavn, og Guðrið Hentze á Hvítanesi.
Fremst frá vinstru:
Mathea Laksafoss Tórshavn, Annika Eliasen Breiðaskarð Fuglafjørður, Anna Kjærbæk Rasmussen Skála, Katja Gilsstein Vilhelmsen Hoyvík, Jóna Djurhuus Hoyvík, Sólvá Højgaard Vestmanna og Drós Reinert Joensen Innan Glyvur.
Sonja Glerfoss Klaksvík er ikki við á myndini.
Heilsurøktarar mars 2014
Heilsuhjálparar januar 2014
Fríggjadagin fingu 16 heilsuhjálparar prógv á Heilsuskúla Føroya.
6 úr Eysturoy, 5 úr Suðuroy, 3 Norðoyggjar, 2 Suðurstreymoy.
Aftara rað frá vinstru eru tær Kirstin Ellingsgaard Eiði, Ann S. Gullstein Syðrugøta, Daisy Jakobsen Klaksvík, Sólgerð á Reynatrøð Leirvík, Majbrit Gade Nólsoy, Nikolina S. Nielsen Skála, Katrin Joensen Hvalba og Vivian Kjærbo Vágur.
Fremra rað frá vinstru sita Sólrun Poulsen Hoyvík, Anna S. Absalonsen Klaksvík, Hanna Justinussen Tvøroyri, Hallgerð G. Olsen Saltangará, Anja K. Nielsen Froðba, Gunnvør Isaksen Klaksvík og Irena D. Holm Vágur.
Harriet Højgaard Søldarfjørður manglar á myndini.
Heilsuhjálparar septembur 2013
Desembur 2014 tóku 17 heilsuhjálparar prógv á Heilsuskúla Føroya í Suðuroy.
6 úr Suðurstreymoy, 7 Eysturoy, 2 Norðoyggjar, 1 Suðuroy, 1 Sandoy.
Aftara rað frá vinstru, eru tey Katrin Joensen Norðragøta, Ingunn Sivertsen Argir, Marta Johannesen Signabø, Joan Hansen Glyvrar, Molly Jacobsen Skopun, Høgnina Bech Vágur, Elin Maria Højgaard Rituvík, Thorleina Hansen Norðoyri, Malfrid Lamhauge Leirvík og Liss Rasmussen Hoyvík.
Fremra frað frá vinstru eru tað Anna Kristina Høgnesen Norðoyri, Rut Olsen Strendur, Anita Ellingsgaard Eiði, Ester Mohr Hoyvík, Nelsi Nilssen Strendur, Eva á Bøgarði Kalbak og Anna Petra Winther Tórshavn.
Heilsurøktarar mars 2013
Heilsuhjálparar januar 2013
Í mars 2014 tóku 14 heilsuhjálparar prógv.
4 úr Streymoy, 4 úr Klaksvík, 3 Suðuroy, 2 Eysturoy, 1 Sandoy.
Teir eru Jenny Hansen Skálafjørður, Irdi E. Andreasen Hósvík, Linda Kay Hansen Klaksvík, Jenny M. Lundsbjerg Leirvík, Astrid Lützen Klaksvík, Anna-Nadija Midjord Hvalba, Anna Djurhuus Vágur, Eyðna Hammer Hósvík, Allan B. Finnsson Porkeri, Anna Ørvarodd Hentze, Sandoy, Linda Helen Olsen Argir, Heidi Kjelnes Klaksvík og Joan F. Isaksen Klaksvík. Elkin Hammer Tórshavn er ikki við á myndini.
Heilsuhjálparar septembur 2012
Fríggjadagin tóku 18 heilsuhjálparar prógv á Heilsuskúla Føroya.
6 úr Tórshavn, 5 Eysturoy, 5 Suðuroy, 2 Norðstreymoy.
Teir eru, aftast frá vinstru: Judit S. Nolsøe Hoyvík, Sigrid Nolsøe Hoyvík, Eydna R. Kjeld Saltnes, Maibritt Ingebrigtsen Válur, Margaret Sevdal Leirvík, Sólbjørt Olsen Skála, Katrin J. K. Gregersen Syðrugøta, Jóna Maria Vestergaard Tórshavn, Karolina Danielsen Tórshavn og Mildrid Jespersen Tvøroyri.
Fremst frá vinstru: Ann Erla Pauladóttir Tórshavn, Mona M. Lisberg Akrar, Rósa Maria Johannesen Tórshavn, Barbara Hovgaard Tvøroyri, Nicolina M. Lamhauge Toftir, Lóa Mikkelsen Vágur, Eva N. Hammer Hvalba og Vónbjørt B. Jacobsen Hósvík
Heilsurøktarar mars 2012
Heilsuhjálparar januar 2012
Heilsuhjálparar septembur 2011
Í desembur 2012 tóku 23 heilsuhjálparar prógv á Heilsuskúla Føroya.
8 Streymoy, 7 úr Eysturoy, 5 Suðuroy, 2 Klaksvík, 1 Vágoy.
Aftara rað frá vinstru eru tey Helga Guttesen, Fuglafjørður, Brynhild Nielsen, Saltangará, Ása Jacobsen, Syðrugøta, Margit Mortensen, Streymnes, Maiken Michaelsen, Tórshavn, Irena Jacobsen, Hvalvík, Joan Jensen, Tórshavn, Diana Nygaard, Tvøroyri, Elsa Egilsnes, Vestmanna, Rakul Hauritz, Vágur, Heri Beck, Lopra, Dagmar Jacobsen, Norðragøta, Eline Hammer, Tórshavn og Lea Johannesen, Miðvágur.
Fremra rað frá vinstru eru tey Kathe Klakstein, Klaksvík, Sigrun Leo, Vágur, Meigin Bertholdsen, Hvalba, Elin Eginsdóttir, Klaksvík, Miriam Dam, Kollafjørður, Monika Kristiansen, Hoyvík, Axelina Jacobsen, Norðskála, Oda Samuelsen, Klaksvík og Jonna Jacobsen, Skálafjørður.
Heilsurøktarar mars 2011
Heilsuhjálparar januar 2011
Heilsurøktarar mars 2010
Heilsuhjálparar septembur 2010
Heilsuhjálparar januar 2010
Heilsuhjálparar august 2009
Heilsurøktarar mars 2009
Heilsuhjálparar januar 2009
Í mars 2010 vóru 18 heilsuhjálparar liðug.
7 úr Suðuroy, 4 Suðurstreymoy, 4 Sandoy, 3 Eysutroy.
Aftast frá vinstru: Margretha Petursdóttir, Argir, Harriet Anthoniussen, Húsavík, Hansina Eliasen, Kollafjørður, Dairis Jakobsen, Skálavík, Maiken í Lágabø, Vágur, Eyðdis Vestergaard, Sumba, Sunneva Larsen, Dalur, Malan Christiansen, Tvøroyri og Johan á Kák, Tórshavn.
Fremst frá vinstru: Malbjørg Thomsen, Skopun, Bjarta Hansen, Norðagøta, Sólfríð Christiansen, Skáli, Jórun Poulsen, Vágur, Marjun Djurhuus, Selatrað, Anna Maria Thorsen, Vágur, Poula Mortensen, Hovi, og Karin Súsanna Tausen, Tvøroyri. Turid Bærentsen, Argir, vantar á myndini.
Heilsuhjálparar august 2008
Heilsurøktarar mars 2008
Heilsuhjálparar januar 2008
Heilsuhjálparar august 2007
Heilsurøktarar mars 2007
Heilsuhjálparar februar 2007
Heilsuhjálparar septembur 2006
Her mangla nakrar myndir
HHJ Nov 2004
19. mai 2005 tóku 21 heilsuhjálparar prógv á Heilsuskúla Føroya á Tvøroyri.
Aftara rað f.v.: Petrea Poulsen, Porkeri, Ingrid Nielsen, Sandvík, Tóra Christiansen, Fuglafjørður, Mary Nielsen Argir, Herluffa Traber, Vestmanna, Marjun Tjørnudal, Tjørnuvík, Jonna Nielsen, Kvívík, Bergtóra Christiansen, Strendur, Beinta Bárðalíð Vágur, Fríðhild Winther, Skopun, Sigrid Mørkøre, Eiði, og Hanna Berg Hvalba
Fremrað f.v.: Andrea Mourtitsen, Tórshavn, Jórun Eyðunsson, Porkeri,
Ruth Løvhoyten, Toftir, Iris Haldansen, Vestmanna, Jórun í Løðu, Miðvágur, Hjørdis á Lakjuni, Fuglafjørður, Anna Elisabeth Krog, Sandur, Agnas Højgaard, Glyvrar, og Anna Maria Gudmundarson, Tórshavn
Heilsuhjálparar uppskúling apríl 2004
Heilsuhjálparar uppskúling novembur 2003
Heilsuhjálparar uppskúling apríl 2003
Heilsuhjálparar septembur 2003
Heilsuhjálparar uppskúling novembur 2002
Heilsuhjálparar septembur 2002
Heilsuhjálparar uppskúling apríl 2002
Heilsuhjálparar septembur 2001
Heilsuhjálparar uppskúling mai 2001


text:
Vit eru farin aftur til vanligar telefon- og upplatingartíðir.
Telefonin svarar millum 8-10, vit hava opið millum 8-15.
Akut telefonin svara millum 8-16.
Læknaviðtalan er opin sum vant. Mannagongdirnar eru tó annarleiðis í hesum døgum tiltøk um at minka smittuspjaðing eru sett í verk
Ring fyrst
Tú kann IKKI møta upp í viðtaluni uttan avtalu. Telefontíðin er hesa tíðina longd, vit svara millum 8-12, hareftir svarar akutt telefonin. Tú kann altíð skriva til okkum á heimasíðuni, vit royna at svara sama dag.
Telefon ella video
Onkrar viðtalur verða gjørdar umvegis telefon ella video.
Viðtalur
Um tað er neyðugt, at tú kemur í viðtaluna, so ber tað eisini til. Tað verður gjørd ein meting í hvørjum einstøkum føri.
Møt til tíðina
Um tú fær eina viðtalutíð, so er týdningarmikið at tú møtir rættstundis. Hetta so vit ikki hava fleiri fólk í bíðirúminum samstundis. Somuleiðis er týdningarmikið at tú, so vítt møguligt, ikki hevur fylgjara við.
Illgruni um koronavirus
Tú skal ikki koma til viðtalu um illgruni er um korona-virus. Hevur tú tekin til tað, so skal tú ringja fyrst, so at røtt atlit kunna verða tikin.
23. desembur: viðtalan er stongd. Kommunulækni Amalia Danielsen hevur opið og avgreiðir akuttar viðtalur
27. desembur: viðtalan er stongd. Kommunulækni Birni Hansen hevur opið og avgreiðir akuttar viðtalur
30. desembur: viðtalan er opin fyri akuttum viðtalum, avgreiðslu av reseptum.
GG! um tær manglar heilivág, verða reseptir avgreiddar fram til 20. desembur á middegi og aftur 30. desembur.
Tað fer ikki at bera til at endurnýggja reseptir, fáa svar uppá kanningar ella biðja um tíð umvegis heimasíðuni 20. til 30. desembur.


text:
Myndir: Vitjaðu vrakið av farmaskipi sum sakk í Søltuvík í 1895
Sí myndirnar
(Mynd: Andrias Joensen Photography)
2020-05-17 22:39 Sverri Egholm
Kavarar úr Tórshavnar Froskmannafelag hava um vikuskiftið á rannsakan undir vatnskorpini í Sandoynni.
Í dag vóru nakrir teirra í Søltuvík og vóru niðri á skipinum “Principia”, sum liggur á 30 metrar dýpi.
Vit frætta frá kavarunum, at hetta er fyrstu ferð í 19 ár, at fólk hava vitjað vrakið.
Skipið var í november 1895 ávegis til Amerika úr Skotlandi. Í illveðri ein dagin kom eldur í skipið, og teir settu kós móti Skotlandi. Skipið endaði í Føroyum, og fór á land á Stóraboða í Søltuvík. Bert einum var lív lagað. Hann rak á lastalúku í 14 tímar og varð bjargaður í land í Kirkjubø.


text:
Fyrsta stigið, tá tú umhugsar at selja tíni hús ella aðra fasta ogn, er at seta teg í samband við okkum fyri óbindandi ráðgeving.
So avtala vit nær og hvar, vit hittast. Hetta vil aloftast vera á ognini sjálvari, so tað er møguligt at gera eina meting á staðnum og geva bestu ráðgevingina. Vit tosa millum annað um, hvat tað vil siga at selja eina ogn, og hvussu mannagongdirnar eru í sambandi við søluna.
Tá vit eru samd um karmarnar, verður ein søluavtala gjørd millum teg og Skyn. Søluavtalan er ein avtala um, hvussu sølan skal fara fram á besta hátt, um prísuppskot, um framvísingar o.a. Søluavtalan er galdandi í 6 mánaðir – tó kann hon leingjast.
Vit taka okkum av øllum viðurskiftum í sambandi við sølu av føstum ognum. Vit lýsa ognina til sølu á okkara heimasíðu og øðrum miðlum.
Tá ið vit hava ein áhugaðan keypara, gera vit avtalu um framvísing av ognini í samráð við teg.
Tá boð kemur inn, fært tú boð um hetta, og vit kunna aðrar áhugaðar keyparar um boðið. Vit tryggja okkum, at øll boð eru verulig, og at fígging er tøk.
Velur tú at taka av einum boði og harvið selja ognina, taka vit okkum av øllum tí praktiska: Vit seta okkum í samband við kundaráðgevan hjá tær í bankanum fyri at gera avtalu um tey fíggjarligu viðurskiftini. Um pant er í ognini, síggja vit til, at pantið verður avlýst. Eisini seta vit okkum í samband við peningastovnin hjá keyparanum fyri at avtala nær yvirtøkan verður, og nær keypspeningurin skal flytast.
Tá alt hetta er komið upp á pláss, verður skeytið sent til tinglýsing, og sølan er framd.
Flestøll selja fasta ogn eina ella bert fáar ferðir í lívinum. Tí er tað sera umráðandi, at sølan fer skynsamt og lógliga fram, og at tú hevur eina góða uppliving av allari søluni - bæði áðenn, ímeðan og eftir søluna. Tú skalt kenna teg tryggan í allari gongdini. Tá tú velur Skyn at røkja tíni áhugamál í bústaðarsølu, fylgja vit tær allan vegin. Soleiðis tryggja vit tær dygdartænastu í einum og hvørjum bústaðarhandli. Vel okkum, tí:


text:
Flaggdagin 25. apríl er kommunuskrivstovan stongd.
24.04.2007
Kommunuskrivstovan stongd flaggdagin
- Kunning frá Landsverk
- Røsk børn ruddaðu sandin á Glyvrum
- Asfaltarbeiði á Leitisbrekku
- RH – slakar 11 milliónir í nettovinningi í 2019
- Skála vs. NSÍ
- Eftir hvítusunnu er innsavningin forskotin ein dag
- Starvslýsing: Skúlavørður til Runavíkar kommunu
- Stongt verður fyri vatninum í Søldarfirði
- Býráðsfundur á Skála
- Kunning frá Landsverki-hóskvøldi 28. mai
- Rottangatøming í Runavík
- Plantupakki 23. mai 2020
- Ruddingardagur verður 16. mai
- Daycare up to full strength again
- Starvsbroytingar á Teknisku deild
- Dagstovnaøkið fult virkið aftur
- Seyðurin av bønum 14. mai
- Ruddingardagur verður fyri borgarar 16. mai 2020
- Blái Krossur
- Rottangatøming: Lamba, Lambareiði og Glyvrar


text:
Samrøða: Heri Mortensen, framleiðslustjóri hjá SEV, um ymisku útbyggingarnar hjá SEV í Suðuroy
- Ljóðbrot úr sendingini "NOVA"
NOVA er hvønn mánadag klokkan 13:00, endursent týsdag klokkan 10:00.
Hesaferð leggur Birgir Waag Høgnesen til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Vespureiðrið (136) - 2. juni 2020
Jan Lamhauge: Eik-málið átti at verðið roynt í Rættinum
Í dag lat Kunningarstovan í Nólsoy upp
Leiðreglur fyri ferðandi broyttar
Petur Hans Dahl, veðurfrøðingur: Veðurvánir fyri hesa vikuna ( vika 23 )
Í øðini eftir samrøðu við Trump
JUVÉL 2 - nýggj leiðsla!
RAVI ZACHARIAS - saknaður av føroyingum
LÍV POULSEN ÚR SENEGAL - ein dugnaligur brævskrivari!
Partabrøv til starvsfólk hjá Bakkafrosti
Úr bandasavninum: Samrøða við Dávur Jacobsen 3. partur
Svimji- og baðoasa í Tjaldavík
Jens Andreassen settur sum yvirlækni á Landssjúkrahúsinum
Tíðindi á R7 klokkan 16:00
Samrøða við Rannvá G. Niclasen um mótmæli og korona í New York
BÍBLIU- OG TÓNLEIKATÚRUR - ein annarleiðis ferð
KIRKJUR, SAMKOMU- OG MISSIÓNSHÚS - nú verður latið uppaftur!
Hotel Brandan letur upp 1. juli
Tíðindi á R7 klokkan 12:00
Sjófólk sleppa ikki í land aftur
DRONNING ELISABETH OG PÁSKAHÁTÍÐIN - fyri fyrstu ferð í 68 ár
Listaframsýning við Silju Strøm í Gamla Seglhúsinum í Klaksvík
31. mai - Altjóða roykfríur dagur
Tíðindi á R7 klokkan 20:00
Samband
Postboks 226
FO-600 Saltangará


text:
Virðisløn til Ungt listafólk 2018 – Búi Rouch
Mentan23-01-2019 - 21:33 - Jóanis Albert Nielsen
Virðisløn til Ungt listafólk 2018 verður latin Búa Rouch, dansara, við hesi grundgeving:
Búi Rouch dugir við rørslum sínum at vísa kenslur og sambond og at miðla hugmyndir og søgur.
Ein dansari má hava fult tamarhald á sínum vøddum, og tað hevur Búi. Við kraftmiklum og yndisligum rørslum ger hann lop, sum bæði eru kvik og spakulig.
Búi hevur javnan verið at sæð á palli seinastu árini, bæði uttanlands og í Føroyum. Hesi árini hevur hann prógvað seg sum dugnaligan dansara, koreograf og listamann. Útbúgvingar- og yrkisleiðin hevur ført hann gjøgnum dans, koreografi og teatur, og harumframt hevur Búi stóran áhuga fyri dansiteatri.
Nútíðardansur er ein lutfalsliga nýggj listagrein í Føroyum, sum tykist at hava stórt viðrák í løtuni. Búi er ein av ungu slóðarunum fyri listagreinini og hevur víst gávur sum fáur. Kroppurin og rørslurnar mála okkum eina mynd ella eina hugmynd og skapa saman við tónleiki, ljósi, litum, búnum og pallmynd eina heildarmynd.
Virðisløn til Ungt listafólk verður latin Búa Rouch fyri sansaligu rørslurnar og evnini at føra okkum gjøgnum dansin.


text:
Tá ið Ib Haurits, Niklas Foldbo o.o í 1957 og Petur Christian Rasmussen, Kári Olsen o.o í 1965 vóru við til at stovna ávíkavist NSÍ og Skála sum fótbóltsfeløg, hava tey øll eisini óivað havt tað í kvittanum, at geva fólkunum á staðnum nakað at standa saman um. Nakað at vera ein partur av og vera stoltur av.
Fyri flest okkara kennist tað væl, at vera partur av einum felagsskapi. NSÍ hevur um nakað verið ímyndin av hesum síðani 57` og sanniliga verið viðvirkandi orsøk til, at fólk eru fallin so væl til her á staðnum.
Nærum øll á Runavíkar leiðini hava havt okkurt við NSÍ at gera. Hesi hava gjøgnum árini givið sítt íkast til felagið og fleiri gera tað enn. Tað verið seg gjøgnum sjálvboðið arbeiði av ymiskum slag, nevndararbeiði, innkrevjing, lutaseðlasølu o.s.fr. Hetta má ikki undirmetast og er av alstórum týdningi fyri at felagið koyrir sum tað skal.
Vit eru mong sum hava fingið so nógv gjøgnum okkara ár í felagnum NSÍ og sum vit eiga at vera takksom fyri og seta stóran prís uppá. Vit hava m.a. fingið góða venjing og frálæru, dystir, nógvar góðar vinir, ógloymandi ferðir bæði innan- og uttanlands og síðst, men ikki minst ein felags samleika sum RUNAVÍSJINGUR;-)
Vit eiga tí øll, í tann mun tað ber til, glað at geva aftur til felagið so ella so. Tað er, eftir mínum tykki, heilt einfalt, okkara skylda.
Mótstøðuliðið ídag er fari frá eini meiri defensivari tilgongd til spælið seinastu árini, til meiri álopskendan fótbólt. Hetta er at gleðast um og er helst munandi hugaligari hjá bæði leikarunum hjá teimum og ikki minst hjá áskoðarunum at hyggja at.
Skála hevur javnt góðar leikarar á øllum plássum og eina blanding av ungum framstormandi talentum og meiri garvaðargarpar. Liðið eigur undir ongum umstøðum at undirmetast. Hagtølini vísa, at Skála ofta hevur verið NSÍ ein herskin biti.
Okkara lið hevur eftir eina heldur trilvandi byrjan, funnið stevið. Við einum sterkum venjaratoymi og evnaríkum leikarahópi virkar tað sum, at menn hava fata hvussu íslendski venjarin ynskir at spæla.
Tað tekur nevniliga nakað av tíð til at venja seg við ein nýggjan venjara og nakað av hansara tonkum og nýggjum taktikki kanska. Eisini skulu okkara nýggju evnaríku leikarar hava tíð til at venja seg við nýggju umstøðurnar, leikhátt og kanska fyri nakrar, øktu krøvini.
Eri onga løtu í iva, at hetta NSÍ liðið anno 2019, fer at vera við har tað er allar stuttligast, nevniliga í toppinum, heilt til tað seinasta í hesum kappingarárinum.
Mátti hesin dystur verið ímyndin av øllum tí góða, ið vit seta í samband við hetta, fyri so mong, frálíka spæl. Hóast mótstøðufólk í dag, so eiga vit ikki at lata kegl og óneyðuga spjaðing taka yvirhond og køva gleðina yvir spælið og tað at búgva við frálíka Skálafjørðin. Hvør voyt, kanska verður FC Skálafjørður einaferð veruleiki??
Ella fer tað bara helst altíð at vera júst í tí anda sum stovnararnir av feløgunum báðum á sinni helst hava hugsa: at savna og gleða sítt bygdarfólk um fótbóltsspælið. At hoyra til eitt og sama felag, har ein samleiki er uppbygdur og hóast kanska nógv ár í útlegd onkustaðni, so framvegis hava tað kensluna, at hoyra til. Tað geri eg og helst nógv við mær.
Einaferð NSÍ, altíð!!
Við Fair-play kvøðu og ynskjum um ein góðan dyst.


text:
Í dag er altjóða dagur fyri lívmargfeldi. At hava eitt ríkt plantu- og djóralív er ikki bara hugtakandi, tað er lívsneyðugt fyri okkum menniskju. Hetta ásannaði eisini ein flokkur av føroyskum ungdómi fyrr í ár, á verkstovu um margfeldi fyri ung, sum Umhvørvisstovan skipaði fyri.
Verkstovan var ein av mongum, sum eru hildnar í Norðurlondum sum fyrireiking til toppfundin um lívmargfeldi, sum var ætlaður at vera í Kina í heyst. Covid-19 gjørdi, at toppfundurin er útsettur. Men ungdómsarbeiðið í Norðurlondum heldur kortini fram. Á føroysku verkstovuni varð funnið fram til nøkur sjónarmið, sum fingu stóra undirtøku. Eitt var, at lívmargfeldinum eiga vit at taka ábyrgd av lokalt, og at seta egin mál eftir støðuni í økinum. Hetta er ein eitt sindur øðrvísi hugsunarháttur enn í veðurlagsspurninginum, har dentur verður lagdur á at náa felags altjóða málum. Verkstovuluttakararnir vórðu bidnir um at meta, hvat hevði størri týdning, veðurlagskreppan ella margfeldistrupulleikin. Báðir trupulleikarnir áttu at fáa líka stóran ans, hildu flestu luttakararnir.
Teir 29 luttakararnir á verkstovuni hittu eisini umboð fyri politisku flokkarnar. Politikararnir kundu eitt nú notera sær, at tey flestu á ungdómsverkstovuni hildu, at ov lítið verður gjørt frá politiskari síðu fyri at verja náttúruna, og at eykaavgjøld á náttúruskaðiligt virksemi eru eitt amboð, sum eigur at verða umhugsað. Eisini hildu tey ungu, at landið eigur at seta sær mál, og at gera tey bindandi, tá um ræður náttúruvernd og lívmargfeldi.
- Vit hava sjálvi ábyrgd fyri lívma…
22-05-2020
Altjóða dagur fyri lívmargfeldi – e…
22-05-2020
Krøv til útfylling í Álakeri
20-05-2020
Søk stuðul til umhvørvis- og veðurl…
18-05-2020
TRÝ LEYS STØRV INNAN SJÓKORTØKIÐ
15-05-2020
Froskar skulu ikki sleppast út
07-05-2020
Vindorkuverkið í Porkerishaga fingi…
07-05-2020
Góðkenning av umhvørvisárinsmeting …
04-05-2020
Skógrøkt fingið leiðara úr egnum le…
28-04-2020
Vársølan hjá Skógrøkt er byrjað
24-04-2020


text:
Umsorganarheimið
Endamálið við Umsorgarnarheiminum er at veita varandi bústað til tey, ið ikki sjálvi megna at fasthalda ein bústað. Starvsfólk eru um búfólkið, stuðla teimum, veita hjálp og umsorgan og tryggja teimum virðiligar liviumstøður og skipaðar umstøður.
Pláss er fyri 8 búfólkum á Umsorgarnarheiminum, sum er ætlað sum varandi bústaður.
Umsorganarheimið verður rikið sambært kunngerð nr. 51 frá 4. juni 2008. Upptøka til umsorganarheimið fer fram, við at ein sjálv/ur vendir sær til heimið ella við at Almannastovan vendir sær til heimið. Leiðarin á Umsorganarheimið tekur avgerð um upptøku.


text:
Løkke skrivar út fólkatingsval í næstu viku
Hóast tað tykist óvist, júst hvønn dag valið verður, so verður tað skrivað út í næstu viku, sigur Hans Engell, politiskur viðmerkjari.
Ræðsluherferðin hjá Vinstra hevur ikki virkað eftir ætlan og stygt veljarar frá reyða blokkinum. Seinasta kanningin gevur hinvegin Helle Thorning og hennara veingi framgongd.
Kanningin hjá Megafon, sum varð almannakunngjørd hóskvøldið, gevur Javnaðarflokkinum, SF, Eindarlistanum og teimum Radikalu tilsamans 53,2 prosent av atkvøðunum, meðan tey í juni fingu 52,9. Vintstri hevur eina lítla framgongd, men blái blokkurin tilsamans hevur afturgongd.
Men Hans Engell ivast ikki í, at Lars Løkke Rasmussen hevur tikið støðu, sigur hann við Portalin.
– Valið verður skrivað út í næstu viku, og tað stóra valið stendur fyri framman. Hetta verður størsta slagið, vit hava upplivað seinastu 25 árini, sigur hann.
Fíggjarmálaráðið hevur eisini boðað frá, at framløgan av fíggjarlógaruppskotinum verður flutt frá týsdegi til mikudagin. Tað hevur eisini sett gongd á valgitingarnar, og tað fekk eisini Javnaðarflokkin at stytta summarfundin hjá flokkinum.
– Tað hevði verið løgið at sitið í Jørlunde, um val varð útskrivað á Christiansborg, segði Carsten Hansen, formaður Javnaðarfloksins á tingi, við ekstrabladet.dk.
Hevði Lars Løkke havt eini tvey ár afturat, so hevði hann helst kunna samráðst seg til ein vakstrarpakka og búskapi við tey Radikalu – og tað kundi havt endað í eini nýggjari VKOR-semju, sigur Hans Engell.
– Men tíðini er við at fara frá Løkke. Og Vestager hevur ongar trupulleikar við at peika á ein reyðan forsætisráðharra samstundis, sum hon stingur bláan politikk út í kortið, sigur Hans Engell.
Hans Engell vísir á, at bæði samgonga og andstøða koma við nógvum uppskotinum, eitt nú á bústaðarøkinum, sum heilt víst hita upp til valið.


text:
Johan Dahl spyr um sjóvegis samferðslukervið
2019-10-21 11:31
Samferðslupolitikkur -
Johan Dahl, løgtingsmaður fyri Sambandsflokkin, hevur í dag sett Jørgen Niclasen, landsstýrismanni í samferðslumálum, ein skrivligan fyrispurning (§ 52a) um sjóvegis samferðslukervið. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu gomul eru ferjur og skip hjá Strandferðsluni, og hvat verður mett er restlivitíðin hjá somu ferjum og skipum?
2. Hvussu stórar upphæddir eru brúktar til viðlíkahald fyri strandferðsluflotan seinastu 5 árini, býtt upp á farleiðir/ferjur/skip og ár?
3. Hvørjar avbjóðingar og trupulleikar eru í løtuni á ymsu sjófarleiðunum hjá Strandferðsluni, og hvussu er ætlanin at loysa hetta upp á stutt sikt og longri sikt?
4. Eru ætlanir um at seta peningin av á fíggjarlógini fyri 2020 til nýíløgur av ferjum og/ ella skipum, um ikki, nær so?
5. Eru lagdar nakrar langtíðarætlanir fyri nýíløgur til ferjur og skip hjá Strandferðsluni?
Í viðmerkingunum til skrivliga fyrispurningin sigur Johan Dahl, løgtingsmaður, at ferjur og skip hjá Strandferðsluni eru álitið hjá teimum, sum búgva og reka vinnuligt virksemi í teimum oyggjum, har onki fast samband er. Men vit hava nú í nøkur ár upplivað, at raksturin av ferjum og skipum er rættuliga óstabilur, og ongi útlit eru í løtuni fyri, at støðan gerst betri, heldur tvørturímóti. Hesin óstabilitetur kemur fyri tað mesta av tekniskum brekum á ferjum og skipum, og nógvum og títtum viðlíkahaldi, sum stendst av høga aldrinum og “hart koyrdum” ferjum og skipum.
Flotin hjá Strandferðsluni siglir í einum farvatni, sum er klassifiserað sum opið hav og skal hesin floti tí tola eitt sindur av hvørjum gjøgnum árið.
Tað er tíverri nógv, sum bendir á, at Strandferðslan politiskt verður niðurraðfest, bæði tá talan er um rakstur og íløgur - hetta sæst m.a. við, at ongar nýíløgur verða gjørdar og ongar ítøkiligar alment kendar ætlanir er til taks um nýíløgur, har peningur samsvarandi er settur av á fíggjarlógini.
Tað hevur alment verið frammi frá leiðsluni á Strandferðsluni, at talan um ein íløgutørv upp á 280-300 mió. kr. fyri at tryggja tær styttru farleiðirnar við tíðarhóskandi skipum.
At enda sigur Johan Dahl, løgtingsmaður, í sínum viðmerkingum, at Strandferðslan skal við sínum ferjum, skipum og bussum vera við til at knýta øki og oyggjar saman í eitt landsdekkandi samferðslukervi. Fleiri av sjófarleiðunum virka kortini so illa, at tað gongur út yvir trivnaðin og møguleikarnar at búleikast í hesum økjum uttan fast samband. Í løtuni kunnu vit siga, at ikki øll økini í landinum eru javnt stillað viðvíkjandi atkomuligheit til møguleikar og tænastur kring landið. Tí verður hesin fyrispurningur settur.
Sambandsflokkurin
RN


text:
Rættiliga nógvir bilar vóru í gjár støðgaðir av ferðsluløgregluni og kannaðir um alt var sum tað skuldi.
Í Suðuroy gjørdi ferðslupatrúljan hjá løgregluni eitt átak við skúlarnar í Hvalba og Tvøroyri í gjáramorgunin, har serliga varð hugt eftir, um børnini sótu í trygdarbelti og neyðug trygdarútgerð annars var í bilunum.
Í Hvalba var alt í lagið, men á Tvøroyri vórðu fimm mál skrivað, upplýsir vakthavandi hjá løgregluni. Líknandi átak var eisini við skúlabyrjan við Eysturskúlan í Havn í gjár, men her var heldur einki mál skrivað.
Í Vágum var eitt átak í gjár, har um hálvthundrað bilar vórðu støðgaðir fyri at kanna um dekkini vóru lóglig. Bert ein av bilunum koyrdi við píkum, og fær tí eina áminning frá løgregluni.
Í Vági støðgaði ferðslupatrúljan 112 bilum í eini ferðslukanning í gjár. Her vóru 20 mál tikin upp fyri ymisk brot. Tað snúði seg um brek á lyktunum, koyring uttan koyrikort, niðurslitin dekk, píkadekk, koyring uttan at vera bundin og aðrar feilir í bilinum. Ein prutlførari fær bót fyri at koyra uttan fallhjálm, og ein bilførari fær bót fyri at koyra ímóti ferðslurætninginum, upplýsir vakthavandi.


text:
Kvinnurenningin
Kvinnurenning er ikki ein kapping. Eingi heiðursmerki eru til nr. 1, 2 og 3. Kvinnurenning er eitt tiltak fyri allar kvinnur, sum renna ella ganga av áhuga og fyri stuttleikar, men eisini tí tær vita at rørsla er týdningarmikil.
Kvinnurenningin 2015 verður leygardagin 22. august kl 16:00 MEN minst til at chip til tíðarskráseting skal heintast áðrenn og so verður upphiting og tala, so faktiskt byrjar sjálvt tiltakið á Tórsbreyt kl 15:00. Tvær rutur eru at velja ímillum, tann eina rutan er 5 km og so barnavognsrutan, sum er 2,5 km. Vit byrja á Tórsbreyt og enda á Vaglinum! Ruturnar síggjast niðast á hesi síðuni.
Kvinnurenningin var á fyrsta sinni í Hoydølum tann 20. august 2005 og ætlanin var, at hetta skuldi vera eitt afturvendandi tiltak. Tað eydnaðist í 2006 og 2007, men í 2008 var ongin kvinnurenning. Síðan 2009 hevur Kvinnurenningin verið ein sonn sólskinssøga fyri okkum í Bragdinum og ein góð uppliving fyri fleiri túsund føroyskar kvinnur.
Rutan er broytt gjøgnum tíðirnar, vit hava runnið í Hoydølum, á gøtunum í skógrøktini og nú verður runnið frá Tórsbreyt og oman á Vaglið.
Samstarv við Kvinna varð fíngið í lag í 2009. Og tá kom av álvara ferð á Kvinnurenningina. Tilmeldingin hevur verið: Í 2009 1070 luttakarar, í 2010 2033 luttakarar, í 2011 2066 luttakarar, í 2012 1420 luttakarar og í 2013 vóru tilmeldaðar 2003 luttakarar.
Samstarvið við Kvinna er sera gott og Kvinna ger eitt megnararbeiði at lýsa og seta sín dám á tiltakið.
Bragdið skipar fyri ókeypis venjingartilboði í minst tveir mánaðir uppundir renningina. Vit venja leygarmorgnar kl. 8:30 og hósdagar kl 17:00, tað er ikki neyðugt at vera tilmeldað Kvinnurenningina fyri at vera við til hesar venjingarnar.
Vit síggja fram til ein spennandi 22. august og tað hevði frøtt okkum um kvinnur úr øllum landinum koma við.


text:
KÍ fekk ikki sigurin fyrr enn í síðsta sekundi, men sambært hagtølunum var sigurin uppiborin.
Hagtølini hjá InStat vísa, at tað var í síðsta partinum av dystinum, at KÍ tók yvir. KÍ fekk næstan helvtina av sínum málmøguleikum í dystinum frá 80. minutti og úteftir.
TB-KÍ 1-2
Málroyndir: 5-14
Málroyndir innanfyri málstengurnar: 1-4
Hava bóltin: 34 % - 66 %
Hornaspørk: 2-6
Rættar avleveringar: 68 % - 82 %
Rættar avgerandi avleveringar: 0-3
Vunnið nærdystir: 44 % - 56 %
Vunnið luftnærdystir: 41 % - 59 %
Góðar driblingar: 11-18
Hendingar í brotsteiginum hjá mótstøðuliðnum: 9-14
Væntað mál (expected goals): 0,96-2,30


text:
Listi yvir fólkatingslimir úr Føroyum
Listi yvir fólkatingslimir sum umboða Føroyar tekur øll umboð við, sum eru vald til danska Fólkatingið úr Føroyum. Frá 1849 til 1953 var Fólkatingið eitt av tveimum kømrum í Ríkisdegnum; hitt kamarið var Landstingið. Føroyar valdi eitt umboð til hvørt kamarið, og síðan 1953 velur Føroyar tvey umboð til Fólkatingið. Tað hevur verið vanligt fyri føroysk umboð at hava tilknýti til fólkatingsbólkin hjá ein donskum politiskum flokki, men eisini í nýggjari tíð finnast tað undatøk. Umboð fyri Tjóðveldi eru vanliga ikki við í nøkrum fólkatingsbólki hjá einum donskum flokki. Teir sum í løtuni (2011-) umboða Føroyar á Fólkatingi eru Edmund Joensen úr Sambandsflokkinum og Sjúrður Skaale úr Javnaðarflokkinum, teir eru við í fólkatingsbólkunum hjá ávikavist Venstre og Socialdemokraterne.
Fólkatingið áðrenn 1953Rætta
Landstingið áðrenn 1953Rætta
Fólkatingið eftir 1953Rætta
KeldaRætta
- Løgtingið 150 - Hátíðarrit. Tórshavn 2002, Bind 2 (manuelt framfunnið frá einstøku persónslýsingunum) (PDF-Download)


text:
Miðgarður er ein kommunalur dagstovnur í Miðvági, sum læt upp 8. august 2011.
Stovnurin er opin allar gerandisdagar frá kl. 7.15 til kl. 17.00.
Vit samlast á Jansastovu og Kirkjastovu um morgunin. Kl. 8.00, fara vit inn á okkara egnu stovur. Tá kl. er 16.30 samlast vit aftur inni á Kálvalíðstovu og Kirkjastovu og eru har til vit stongja.
9 stovur eru á stovninum; 3 vøggustovur, smábarnastova, 3 barnagarðsstovur, stova til tey 6 ára gomlu, og serstova.
Vøggustovur:
Kálvalíðstova tlf. 794521
Jansastova tlf. 794522
Bakkastova tlf. 794523
Kumlastova tlf.794524
Barnagarðsstovur:
Kirkjastova tlf. 794531
Rygsstova tlf.: 794532
Húsastova tlf. 794533
Eiriksstova tlf.: 794534
Tey 6 ára gomlu:
Heiðastova tlf. 794535
Avlevering og avheintan av børnum
Vit ynskja, at foreldrini koma inn á stovuna við barninum, so vit vita, at tit eru komin. Tað sama er galdandi, tá tit koma eftir barninum. Sigið altíð frá, tá tit fara heim og lætið portrið eftir tykkum, tá tit koma og fara.
Um onnur enn foreldur heinta barnið, skal hetta boðast stovuni frá. Systkin sum avheinta vøggustovubørn, skulu ikki vera undir 13 ár.
Fráboðan og uppmøting:
Foreldur verða biðin um at ringja ella senda boð áðrenn kl. 9.30, um barn tykkara um kemur seinni enn kl.9.30. Um barnið er sjúkt, verða tit biðin um at kunna stovuna um hetta, um barnið hevur frí, er ikki neygut at siga frá
Endamál stovnsins:
Vit arbeiða eftir dagstovnalógini § 2 www.logir.fo
Felags virðisgrundarlag fyri dagstovnarnar í Vága kommunu er:
- Spæligleði
- Samstarv
- Viðurkenning
-
Virkisætlan:
Vit hava gjørt ein virkisætlan fyri Miðgarð, sum er settur saman av trimum kjarnuvirðum.
· At skapa eitt opið og rúmligt umhvørvi á stovninum.
· At børnini møta lurtandi vaksnum.
· Vit vilja glað, lærandi og spælandi børn.
Tit kunnu lesa meir um okkara virðisgrundarlag ogl virkisætlan sum liggur á www.midgardur.fo undir "um okkum".
Virðisgrundrarlagi og virkisætlanin er grundarlagið undir okkara arbeiði.
Vit eru eitt lurtandi stað, har menning og upplivingar fáa frítt spæl. Har nærvera er ein týðandi partur av okkara arbeiði, soleiðis at børn trívast og mennast í tryggum umhvørvi.
Øll børn mennast hvør í sínum lag. Vit ynskja at skapa eitt umhvørvið sum stuðlar undir eini menning og lærutilgongd, sum tekur støði í barnsins áhuga, undran og forvitni. Vit vilja skapa umstøður, soleiðis at hvørt barnið, fær ment øll síni viðføddu evni.
Náttúran og nærumhvørvið er ein natúrligur og týðandi partur í okkara gerandisdegi saman við børnunum - her hugsa vit um hvussu týdningarmikið tað er, at børnini fáa rørt seg, og hvussu nógv rørslurnar hava at siga fyri menningina hjá barninum.
Eisini hava vit ymisk verkstøð sum gevur okkum møguleikar at fara í dýbdina saman við børnunum, og harvið fáa stimbrað og ment teirra hugflog og skapandi evni.
Foreldrasamstarv
Vit vilja fegin hava eitt gott foreldrasamstarv - at børn og vaksin kenna seg væl at koma inn í húsið. Vit eru álítandi, opin og erlig - og vit lurta, eisini tá vit eru ósamd.
Øll menniskju eru ymisk. Hetta merkir at vit mugu hava virðing fyri øðrvísi hugsanum, enn okkara egnu - at vit virða og viðurkenna ymisleikarnar hjá hvørjum øðrum.
Vit síggja møguleikar fram um forðingar, og hava ein jaligan hugburð til okkara arbeiði. Vit leggja dent á, at starvsfólkabólkurin er í menning, og harvið altíð er tilreiðar at møta nýggjum avbjóðingum. Foreldrini eiga til eina og hvørja tíð at kenna tryggleika við stovnin og at hava álit á starvsfólkunum - og sjálvsagt eitt gott samstarv millum stovn og heim er høgt raðfest.
Er nakað tit vilja tosa við okkum um, eru tit altíð vælkomin til tað.
Heimasíða
Miðgarður hevur sína egnu heimasíðu, www.midgardur.fo
Við heimasíðini ynskja vit at lýsa námsfrøðina í Miðgarði.
Facebook vangamynd
Miðgarður hevur facebook vangamynd, hetta hevur verið ynski frá foreldraráðnum, fyri at fáa eina enn betri kunning út til foreldur.
Stovurnar hava bólkar har tær lýsa tað námsfrøðiliga arbeiði, við at vísa ymiskar støðumyndir, hvat rørir seg í barnabólkinum, og annars hvussu vit arbeiða námsfrøðiliga.
Um foreldur ynskja at fáa kunning ígjørnum facebook, verða tit biðin at adda Miðgarð, so verða tit koyrd inn á bólkin hjá stovuni barnið gongur á.
Tagnarskylda
Starvsfólkini á stovninum skriva undir tagnarskyldu við starvsetan, og heldur hon ikki uppat við uppsøgn.
Klæðir
Navn skal á øll klæðir! Umráðandi er, at tit halda skil á, at tað altíð eru skiftiklæðir á plássinum hjá barninum. Í Miðgarði vilja vit fegin vera úti hvønn dag, óansæð veður. Tí er umráðandi at børnini hava klæðir við sum passa til veðrið. Kavadrakt, regnklæðir og gummistilvar skulu tey altíð hava, tá tað eru tey mest brúktu klædnapløggini her í húsinum. Eisini mugu vøggustovubørnini hava klæðir at sova í.
Matarskipan
Miðgarður koyrir íløtini við eini matarskipan til ársenda 2019, har møguleiki er at børnini fáa heilsugóðan mat, meðan tey eru á stovni, ímóti eini gjaldi á 300,- / mdr. Sí námsfrøði.
Vit hava gjørt ein kostpolitikk og leggja vit dent á, at børnini fáa ein sunnan kost frá okkum. Sí okkara kostætlan www.midgardur.fo undir "um okkum" Vit meta, tað er umráðandi at geva børnunum sunnar og góðar matvanar, meðan tey eru smá.
Frukt
Børnini fáa frukt frá stovninum.
Fastir frídagar
Umframt leygar/sunnudag og halgidagar eru hesir at rokna sum serstakir frídagar :
jólaaftan, nýggjársaftan, páskaaftan, hvítsunnuaftan, flaggdagin, ólavsøkudag.
Grundlógardag og ólavsøkuaftan aftaná kl. 12.
Stovnurin fer í summarferiu 4 vikur í juli/august, tó er møguleiki fyri ansing eftir avtalu.
Stovnarnir í Vágum skiftast um at hava opið í summarferiuni.
Stovnurin er stongdur ímillum jól og nýggjár.
Miðgarður hevur fastan ráðleggingardag fyri starvfólkunum, sum er dagin aftaná
Kristi Himmalferðardag, tá er stovnurin stongdur.
Kostnaður
1/1 pláss í barnagarði kostar : 1.750,- 1/2 pláss í barnagarði kostar : 970,-
1/1 pláss í vøggustovu kostar: 2.270,- 1/2 pláss í vøggustovu kostar : 1.250,-
Systkinafrádráttur er givin til familjur við meiri enn einum barni í ansing soleiðis, at bert verður rindað fult gjald fyri tað yngsta barnið, meðan 25 % frádráttur verður latin fyri systkin.
Goldið verður fyri 11 mánaðir, og goldið verður forút. Juli mánaður er gjaldfríur, og barnið
skal vera í feriu minst 4 vikur.
Full ansingartíð hjá barni er frá kl 7.15 til kl. 17.00, tó í mesta lagi 9 tímar.
Hálv ansingartíð er antin fyrrapart ella seinnapart, ella aðru hvørja viku.
Frípláss
Tað ber til hjá øllum at søkja um frípláss. Tit fáa eitt oyðiblað á skrivstovuni ella www.vaga.fo.
Avgerð um frípláss verður altíð tikin út frá hvør inntøkan var seinasta ár, ella um tað er stór
broyting í inntøkugrundarlagnum tá søkt verður.
Um barnið gevst
Uppsagnartíðin er 1 mánaður, tann 1. í hvørjum mánað.
Sjúka
Um barnið er sjúkt og ikki kann fylgja einum gerandisdegi við t.d. ikki at kunna fara út, kann tað ikki vera á stovninum. Sigið frá um morgunin, um barnið er sjúkt. Soleiðis at vit kunnu siga frá, um smittandi sjúkur eru. Barnið er vælkomið aftur á stovnin, tá barnið hevur verið feburfrítt 24 tímar.
Føðingardagar
Tosa við starvsfólkini á stovuni, um hvussu tit ynskja, at føðingardagurin hjá barninum skal haldast. Vit gera vart við at ikki er loyvt at leggja myndir av børnunum út á alnótuna. Vit leggja sjálvi myndir út á face-book bólkin hjá stovnuni.
Leikur
Um børnini hava leikur við á stovnin, tekur stovnurin ikki ábyrgd av hesum.
Blæur.
Børn ið nýta blæur, skulu hava tær við sjálvi.
Foreldrafundir.
Foreldraviðtalur eru tá tørvur er á hesum. Vit leggja upp til eitt dagligt samskifti, bæði tá barnið kemur á stovn og tá barnið verður heinta. Umráðandi er at um okkurt er, at vit hava tað álit á hvønn annan, at vit tosa um tað beinavegin, er tað ov stórt at tosa um, í gongini, so biða vit um eina viðtalu, har vit seta tíð av til hetta, og tað sama ynskja vit at tit gera.
Foreldrafundur stovuvís er á heysti. Eisini skipar foreldraráðið fyri einum felags foreldrafundir árliga, við ásettari dagskrá. Um tit annars hava okkurt at tosa um, antin viðvíkjandi tykkara barni ella viðvíkjandi okkum starvsfólkum, so eru tit altíð vælkomin at siga tað við okkum. Er trupulleikin ov stórur ella ov persónligur at tosa við viðkomandi starvsfólk um, set teg so í samband við leiðaran.
Foreldraráð
Endamál foreldraráðsins er at fremja áhugamál foreldranna við stovnin og at arbeiða positivt fyri at styrkja um samstarvið millum heimið, stovnin og kommununa.
Telduposturin hjá foreldraráðnum er: foreldur.midvag@vaga.fo. Hvør umboðar foreldraráðið sæst við hyggja inn á www.midgardur.fo undir foreldraráð.


text:
Um eina viku skal B36 til Klaksvíkar at spæla landskappingardyst. Og um eina viku skal EB/Streymur í Gundadal at spæla landskappingardyst ímóti HB.
Í dag hittust B36 og EB/Streymur í Gundadali. Úrslitið var málleysur javnleikur, og tað má metast at vera gott úrslit hjá EB/Streymi, sum fyri einari viku síðani tapti 2-0 á heimavølli ímóti Víkingi.
Kappingin um plássini á B36 liðnum er sera stór. Í dag var B36 soleiðis mannað:
Símun Rógvi Hansen – Erlendur Magnusson, Andrias H. Eriksen, Sonni Ragnar Nattestad, Alex Mellemgaard – Eli F. Nielsen, Magnus H. Jacobsen – Ragnar Samuelsen, Michal Przybylski, Meinhard E. Olsen – Stefan Radosavljevic.
Hetta man vera fram ímóti tað liðið, sum fer at vera á vøllinum frá fyrsta bríksli í Klaksvík næsta leygardag. Benjamin Heinesen og Erling D. Jacobsen vóru millum teir, sum komu á vøllin. Teir eru evni til uppstillingina í fyrsta umfari í landskappingini.
Umframt teir báðar vórðu innskiftir Jóhann Hansson, Andrass Johansen og eykamálverjin Mattias Lamhauge.
Einki var at síggja til Árna Frederiksberg, sum verður lyklaspælari í Klaksvík, og heldur ikki Brian Jakobsen var á vøllinum.
EB/Streymur legði fyri í hesi uppstilling: Rói Zachariassen – Petur Zachariassen, Bjarni Petersen, Árni G. Olsen, Ragnar B. Danielsen – Hjalti K. Djurhuus, Poul G. Olsen – Símun Sólheim, Rói H. Olsen, Teitur Olsen – Niklas T. Kruse.
Millum teir, sum í seinna hálvleiki vórðu skiftir inn, var verjuspælarin Andras Ó. Olsen. Hetta var fyrstu ferð, at hann var á liðnum, síðani í síðsta umfari í 2018. Tíðliga í fjør sleit hann krossbandið í knænum. Eftir at hava vant fyri seg sjálvan og saman við liðfeløgunum er hann nú førur fyri at spæla, men hann verður neyvan millum teir fyrstu ellivu ímóti HB.
Aðrir, ið vóru skiftir inn ídag: Tóki H. Johannesen, Magnus Heinason, Jónstein Magnussen, Gutti Dahl-Olsen, Høgni Hummeland, og Jóannes Davidsen.


text:
Sum partur av menningini av føroyskum fótbólti og føroysku fótbóltsfeløgunum, fer Fótbóltssamband Føroya at skipa fyri árligum skeiðum innan fyrisiting.
Frálæra um innan- og uttanhýsis samskifti (fjølmiðlar, sosialir miålar og heimasíðan)
Hvat kann gerast, fyri at fáa fleiri sjálvboðin at taka lut í feløgunum, og hvat kann gerast fyri at varðveita tey, sum gera sjálvboði arbeiði í felagnum
Frálæra um, hvussu feløg kunnu fáa fleiri sponsorar / stuðlar, og hvussu feløgini kunnu gera, fyri at varðveita verandi sponsorarnar / stuðlarnar
Tilmeldingin til øll skeið, fer fram í Nethandilinum á heimasíðuni hjá FSF